Kelestarian Ekonomi Masyarakat di Kelantan

Untuk mendapatkan maklumat terkini, ikuti kami melalui Telegram

Rata-rata kehidupan masyarakat Kelantan bergantung pada aktiviti pertanian secara kecil-kecilan. Keadaan inilah yang menyebabkan rakyatnya lebih tahan lasak dan inovatif dalam mencari sumber pendapatan, di samping menggunakan beberapa inovasi untuk memastikan kelangsungan hidup. Satu daripada pendekatan yang ambil ialah mengamalkan konsep kelestarian ekonomi dalam meneruskan kehidupan harian. Konsep ini berkaitan dengan cara seseorang dapat mengimbangi pendapatan dengan perbelanjaan untuk memastikan aktiviti harian dan kehidupan tidak terjejas atau dengan erti kata lain mampu menjalani kehidupan seperti orang lain yang berkemampuan.

Masyarakat di Kelantan sangat lestari dari segi pengurusan ekonomi isi rumah,  kerana kebiasaannya rakyatnya mempunyai tanah yang terhad, sama ada di belakang atau di sekeliling rumah. Oleh itu, dengan sekeping tanah yang diperoleh, mereka akan pastikan ada rumah dan makanan, seperti sayuran dan pokok buah-buahan yang ditanam sendiri, malah mempunyai telaga untuk sumber air, serta mempunyai reban ayam untuk sumber protein.

Sedikit kawasan lapang ini dimanfaatkan oleh mereka untuk tujuan penanaman sayuran dan ulaman bagi kegunaan harian dan sekiranya terdapat lebihan, maka hasil tersebut boleh dijual. Jenis ulaman dan sayuran yang biasa ditanam ialah limau nipis, bunga kantan, kacang bendi, peria katak, terung bulat, kacang panjang, ketumbar, daun bawang, halia, lengkuas, kunyit, serai, kucai, limau purut dan cili padi.

Kebiasaannya, hanya beberapa pokok ditanam bagi setiap jenis ulaman dan sayuran yang disenaraikan kerana kekurangan kawasan. Setiap jenis ulaman dan sayuran yang kebiasaannya ditanam oleh masyarakat kampung boleh menampung kegunaan selama satu bulan, malah ada sebahagiannya boleh dinikmati sepanjang tahun. Limau nipis, limau purut, bunga kantan, lengkuas, kunyit, halia, sebagai contohnya boleh dimakan sepanjang tahun. Sementara kacang bendi, peria katak, terung bulat, kacang panjang, ketumbar, daun bawang, serai, kucai dan cili padi pula boleh dimakan selama berbulan-bulan.

Pada dasarnya, setiap rumah masyarakat di Kelantan ditanam pokok limau nipis untuk kegunaan harian. Secara purata, mereka akan menggunakan sebiji limau nipis setiap hari, iaitu antara 30 biji pada setiap sebulan. Harga sebiji limau nipis di pasaran ialah sekitar RM0.50. Dalam situasi ini, mereka dapat berjimat lebih daripada RM15.00 sebulan belanja dapur untuk tujuan pembelian limau nipis.

Kebiasaannya, masyarakat menggunakan limau nipis sebagai minuman dan ada juga dalam masakan seperti kerabu, atau sebagai pembangkit aroma dan rasa dalam budu. Budu merupakan menu wajib dalam kalangan masyarakat Kelantan. Satu daripada ramuan yang dimasukkan dalam budu untuk membangkitkan aroma dan selera makan selain cili padi ialah asam limau nipis. Oleh sebab itu, limau nipis digunakan dalam jumlah yang agak banyak.

Selain itu, masyarakat Kelantan juga menanam pokok kantan untuk mendapatkan bunganya. Bunga kantan merupakan ulaman yang popular dalam kalangan masyarakat Kelantan. Bunga kantan biasanya digunakan dalam masakan dan juga sebagai ulaman atau makan dengan nasi kerabu atau laksa dan laksam. Masyarakat menggunakan bunga kantan secara purata ialah 15 kuntum dalam sebulan. Harga pasaran sekuntum bunga kantan ialah RM1.60. Oleh sebab itu, dengan menanam sendiri, masyarakat boleh menjimatkan lebih daripada RM24.00 belanja dapur untuk membeli bunga kantan.

Satu lagi sayur dan ulaman yang biasanya ditanam oleh masyarakat ialah kacang bendi. Kacang bendi merupakan sayuran yang sangat senang ditanam dan jangka hayatnya juga agak panjang, iaitu lebih daripada enam bulan. Secara purata, masyarakat Kelantan menggunakan sebanyak 1.0 kilogram kacang bendi dalam sebulan. Masyarakat menggunakan kacang bendi dalam bentuk goreng, diletakkan dalam masakan asam pedas atau dicelur dan dicecah dengan budu atau sambal belacan dan dimakan dengan nasi putih. Harga pasaran sekilo kacang bendi ialah RM8.40, maka masyarakat boleh menjimatkan belanja dapur sebanyak RM8.40 untuk tujuan pembelian kacang bendi dalam sebulan sekiranya tanam sendiri.

Peria katak juga merupakan sayuran yang banyak ditanam oleh masyarakat di Kelantan. Peria katak bukan sahaja enak untuk dijadikan sayur, bahkan juga terkenal dengan khasiatnya. Secara purata, masyarakat menyediakan menu goreng peria katak sebagai lauk sebanyak empat kali dalam sebulan dan menggunakan 0.4 kilogram peria katak bagi setiap hidangan. Maka, dalam sebulan masyarakat menggunakan lebih daripada sekilo setengah peria katak. Harga pasaran peria katak ialah RM7.90 satu kilo, maka dalam sebulan masyarakat membelanjakan duit dapur untuk membeli peria katak lebih daripada RM 11.85 sekiranya tidak menanam sendiri.

Terung bulat juga satu lagi ulaman tradisional. Terung bulat biasanya dimakan sebagai ulam atau dicelur. Secara purata, masyarakat menggunakan dua biji terung bulat sehari sebagai ulam. Hal ini bermakna sebanyak 60 biji terung bulat digunakan oleh masyarakat dalam sebulan. Harga pasaran sebiji terung bulat berharga lebih daripada RM0.30. Dengan menanam sendiri, masyarakat boleh menjimatkan belanja dapur hingga RM18.00 sebulan.

Satu lagi sayuran dan ulaman yang popular dalam kalangan masyarakat di Kelantan ialah kacang panjang. Kacang panjang biasanya dimakan sebagai ulam, goreng atau celur. Secara purata, masyarakat memakan kacang panjang dua hari sekali dengan jumlah 150 gram setiap hidangan, maka dalam sebulan mereka memakan lebih kurang 2.5 kilogram. Harga pasaran 1.0 kilogram kacang panjang berharga lebih kurang RM10.00, maka masyarakat membelanjakan duit dapur sebanyak RM25.00 untuk membeli kacang panjang sekiranya mereka tidak menanam sendiri.

Daun ketumbar dan daun bawang pula merupakan satu daripada tumbuhan rempah yang biasa digunakan untuk menaikkan aroma dan rasa masakan. Sebagai contoh, daun ini digunakan dalam pelbagai jenis kerabu, digunakan dalam ramuan dalam pelbagai sos dan juga digunakan dalam pelbagai menu seperti mi, bihun atau kuetiau. Di samping itu, juga banyak digunakan dalam masakan sup. Pokok ketumbar dan daun bawang biasanya ditanam dalam pasu atau dalam tayar terpakai. Pokok ketumbar dan daun bawang senang tumbuh dan tidak memerlukan penjagaan yang rapi, tidak banyak masalah penyakit. Secara purata masyarakat menggunakan lebih daripda 1.0 kilogram daun ketumbar dan daun bawang dalam sebulan. Harga pasaran 1.0 kilogram daun ketumbar ialah lebih daripada RM18.00 dan daun bawang lebih daripada RM14.50. Oleh itu, masyarakat terpaksa membelanjakan lebih daripada RM32.50 sebulan untuk membeli daun ketumbar dan daun bawang sekiranya  tidak ditanam sendiri.

Satu lagi rempah ratus yang banyak digunakan oleh masyarakat di Kelantan dalam masakan ialah halia, lengkuas dan kunyit. Ketiga-tiga jenis ini adalah merupakan pokok yang menghasilkan umbisi dan senang ditanam serta tidak memerlukan penjagaan yang rapi. Dengan satu potong umbisi, boleh menghasilkan beberapa kilo umbisi dalam masa lebih kurang sembilan bulan. Ketiga-tiga bahan ini merupakan ramuan utama dalam sebahagian besar jenis masakan bagi masyarakat Kelantan dan masyarakat Malaysia secara umum.Ini bermakna masyarakat menggunakan ketiga-tiga bahan ini dalam jumlah yang agak banyak. Secara purata masyarakat menggunakan lebih daripada 1.0 kilogram kunyit, 500 gram lengkuas dan 500 gram halia. Harga pasaran 1.0 kilogram kunyit ialah lebih daripada RM6.90, sementara halia pula berharga lebih daripada RM8.50 dan lengkuas berharga RM4.90. Sekiranya masyarakat tidak menanam sendiri ketiga-ketiga tanaman ini mereka terpaksa membelanjakan sekurang-kurang RM13.60 perbelanjaan dapur dalam sebulan.

Serai merupakan tumbuhan rempah yang sangat popular bagi masyarakat Kelantan secara keseluruhan. Serai boleh dikatakan digunakan sebagai ramuan dalam semua jenis masakan yang disediakan oleh masyarakat Kelantan. Serai juga digunakan sebagai ulaman nasi kerabu yang merupakan makanan tradisional masyarakat Kelantan. Serai sangat senang ditanam dan tidak perlu penjagaan yang rapi. Satu batang serai yang ditanam boleh menghasilkan sehingga lebih daripada 30 batang hingga 40 batang serai dalam tempoh lapan bulan. Secara purata, masyarakat menggunakan dua batang serai dalam satu hari. Ini bermakna mereka menggunakan 60 batang serai dalam sebulan. Harga pasaran satu batang serai ialah lebih daripada RM0.15. Hal ini bermakna masyarakat perlu membelanjakan lebih daripada RM9.00 duit dapur mereka untuk membeli serai sekiranya tidak ditanam sendiri.

Kucai juga merupakan sayuran yang sangat digemari oleh masyarakat Kelantan dan digemari dan banyak ditanam kerana senang ditanam, tidak memerlukan penjagaan yang rapi, senang dimasak dan mengeluarkan bunga cantik yang juga boleh dijadikan sebagai pokok hiasan. Kucai biasanya digoreng dan dimakan dengan nasi putih, serta boleh ditanam di dalam pasu, tayar kereta terpakai atau polibeg. Secara purata, masyarakat menggunakan 1.0 kilogram kucai dalam sebulan. Harga pasaran kucai ialah RM7.90 sekilogram. Dengan menanam sendiri kucai, masyarakat boleh menjimatkan belanja dapur sebanyak RM7.90.

Di samping itu, masyarakat Kelantan juga terkenal dengan masakannya yang pedas dan masam seperti tomyam yang dipelajari dari Thailand dan sambal belacan. Oleh sebab itu, daun limau purut dan cili padi adalah sangat diperlukan. Masyarakat menggunakan kedua-dua bahan ini dalam jumlah yang agak tinggi, boleh dikatakan secara purata mereka menggunakan 1.5 kilogram cili padi dan 750 gram daun limau purut. Harga pasaran 1.0 kilogram cili padi ialah RM19.90, sementara daun limau purut RM 15.90. Dengan menanam sendiri kedua-dua jenis pokok ini, masyarakat boleh menjimatkan belanja dapur lebih kurang RM42.00 sebulan.

Dengan mengamalkan konsep kelestarian ekonomi, masyarakat Kelantan dapat menjimatkan lebih daripada RM200 dalam sebulan duit belanja dapur. Malah, wang ini boleh digunakan untuk tujuan lain seperti belanja persekolahan anak atau membiayai bil elektrik dan air. Akhirnya, mereka mampu meneruskan kehidupan yang agak selesa walaupun tidak mewah. Semoga konsep ini juga dapat diamalkan oleh masyarakat yang berada di negeri lain untuk memastikan masyarakat dapat keluar dari kepompong kemiskinan, sekali gus membantu negara mencapai taraf negara maju.


Tarik Pelabur Kuasai Sektor Digital, Elak Malaysia dalam Posisi Tidak Stabil

Untuk mendapatkan maklumat terkini, ikuti kami melalui Telegram

Kerajaan menjangkakan lima hingga 10 tahun lagi Malaysia akan berada pada posisi yang tidak stabil dan merugikan, jika tiada penekanan dalam penarikan pelabur asing sektor digital ke negara ini.

“Malaysia akan terus ketinggalan berbanding dengan Singapura yang bakal menguasai ekonomi digital di rantau Asia dan sekali gus menyebabkan ‘Harimau Asia’ bukan lagi milik negara, jika Indonesia boleh melangkaui Malaysia,“ tegas Ketua Dewan Pemuda Ikatan Malaysia (DPIM), Shahir Adnan berkata menerusi kenyataan hari ini.

Syarikat IBM yang merupakan antara syarikat teknologi pertama yang melabur di Cyberjaya ketika Koridor Raya Multimedia dilancarkan oleh Perdana Menteri ketika itu, Tun Dr. Mahathir Mohamad pada pertengahan 1990-an akan menutup Pusat Penyampaian Global di Cyberjaya pada 31 Mei.

“Ini satu lagi kerugian buat negara dan bakal terus ketinggalan dalam menguasai ekonomi digital. Pada masa yang sama, penutupan itu mungkin menyebabkan lebih 1000 pekerja kehilangan pekerjaan,” katanya lagi.

Berdasarkan realiti dan situasi semasa, kerajaan perlu cakna terhadap ekonomi negara agar tidak ketinggalan berbanding negara lain di rantau ini. Keadaan ekonomi yang terjejas teruk pada ketika ini tidak boleh disalahkan pada penularan COVID-19 semata-mata kerana Singapura dan Indonesia turut diserang wabak tersebut. Pada masa sama, kerajaan tidak boleh memilih pelaburan ketika pelabur besar memilih negara jiran.

Maka, Shahir menasihatkan menteri perlu memainkan peranan dan bertanggungjawab agar tidak meremehkan kegawatan ekonomi dengan menggesa anak muda dan graduan untuk bersyukur dengan kerja gaji yang rendah.

“Tugas menteri adalah untuk membuka peluang pekerjaan dan menarik pelaburan ke negara kita. Amat memalukan apabila anak muda diminta bersyukur untuk menerima gaji di bawah paras gaji minimum RM1200, walhal tiada inisiatif tuntas daripada pihak kerajaan untuk memperbaiki sistem ekonomi, termasuklah penguatkuasaan oleh kerajaan,“ ujarnya lagi dalam menekankan setiap peranan dan tanggungjawab kerajaan itu sendiri.


Anugerah LICTA Pemangkin Pembangunan Komuniti Usahawan

KLANG, 11 April 2021 – Majlis Makan Malam Gala LICTA 2020 yang berlangsung secara gilang-gemilang di Hotel Wyndham Acmar merupakan majlis anugerah yang berprestij untuk meraikan pemenang usahawan Malaysia, sekali gus membina lebih banyak usahawan dan ahli perniagaan yang berjaya pada peringkat tempatan mahupun antarabangsa.

Perasmian majlis ini disempurnakan oleh YB Dato’ Sri Alexender Nanta Linggi, Menteri Perdagangan Dalam Negeri dan Hal Ehwal Pengguna, bersama-sama tetamu terhormat YB Dato’ Haji Mohd. Rashid Hasnon, Timbalan Yang Di-Pertua Dewan Rakyat, YBhg. Datuk Abang Sallehuddin Abg. Shokeran, Ketua Pengarah Dewan Bahasa Dan Pustaka (DBP), dan YBhg. Dato’ Lee Chee Weng, Pengerusi Jawatankuasa Pemilihan Lang International Corporate Titan Awards (LICTA).

Dalam ucapan perasmian, YB Dato’ Sri Alexender menzahirkan rasa kebanggaannya terhadap usahawan dan ahli perniagaan dengan setiap pencapaian yang diraih kerana merekalah menjadi nadi dan benteng dalam pembangunan ekonomi negara. Sejajar dengan tema  aspirasi Dasar Keusahawanan Nasional 2030 (DKN 2030), maka bertepatanlah hasrat kerajaan dalam usaha melakar hala tuju keusahawanan negara dengan menggariskan strategi penting ke arah sebuah negara keusahawanan yang unggul menjelang tahun 2030.

“Anugerah LICTA ini dilihat begitu signifikan dalam meransang pertumbuhan ekonomi negara. Dalam hal ini, saya bersedia membantu dan memberikan sokongan padu terhadap sektor perusahaan dan keusahawanan demi merealisasikan hasrat kejayaan bersama,“ ujar YB Dato’ Sri Alexender.

Selaku Pengerusi Jawatankuasa Pemilihan LICTA yang menjadi penggerak dalam menjayakan anugerah ini, YBhg. Dato’ Lee mengucapkan kata alu-aluan tahniah kepada pemenang dan syarikat kerana berani menyahut cabaran dengan menunjukkan minat yang tinggi untuk terlibat dalam pencalonan anugerah yang sentiasa dinanti-nantikan saban tahun sejak penganjurannya. Selain itu, beliau mengucapkan jutaan terima kasih kepada rakan kerjasama yang menjadi tunjang utama dalam usaha mengangkat kredibiliti usahawan di Malaysia.

Sementara itu, Datuk Abang Sallehuddin turut berbesar hati dapat bekerjasama dengan penganjuran ini. Secara tidak langsung, DBP diberikan kepercayaan sebagai rakan sinergi selama tiga tahun berturut-turut oleh Syarikat SAHABAT SMI Consulting Sdn. Bhd., serta mengangkat majalah Dewan Ekonomi sebagai majalah rasmi acara ini.

“Penganjuran LICTA bukan sekadar suatu persembahan anugerah semata-mata, malah merupakan proses pengiktirafan bagi mengenal pasti pencapaian sebenar perusahaan dan usahawan yang cemerlang, tulen dan dipercayai, sekali gus pemenang yang diiktiraf pada malam ini mampu menjadi tokoh korporat berwibawa yang mampu memberikan inspirasi kepada masyarakat untuk terus berjaya dalam bidang keusahawanan,” katanya.

“Walaupun menghadapi situasi dan krisis yang mempengaruhi kebanyakan perniagaan, percayalah akan ada cahaya di hujung terowong dan hari ini terbukti kita tetap berdaya tahan dalam menghidupkan kembali ekonomi Malaysia tatkala berhadapan dengan persekitaran perniagaan pascapandemik COVID-19,” tambah YB Dato’ Rashid.

Ternyata, penganjuran LICTA banyak melakarkan nama usahawan ke suatu jenama yang mempunyai akreditasi dan berkredibiliti, seterusnya mampu menjadi pemangkin kepada proses transformasi ekonomi inklusif dan pembangunan komuniti usahawan negara.


Kenanga Investors Lancar Dana Wakaf Pertama

Untuk mendapatkan maklumat terkini, ikuti kami melalui Telegram

KUALA LUMPUR, 13 April 2021 – Demi menyediakan saluran pelaburan terbuka untuk melabur dalam pelbagai portfolio ekuiti, sukuk, instrumen pasaran wang Islam dan juga deposit Islam yang mematuhi prinsip syariah, Kenanga Investors Berhad (Kenanga Investors) telah melancarkan Dana Wakaf Al-Ihsan.

Kenanga Investors bertindak sebagai rakan strategik pertama yang bekerjasama secara aktif dengan Yayasan Waqaf Malaysia (YWM) dalam pengembangan wakaf sejak mandat Belanjawan Negara 2021 pada tahun lepas yang menyeru lebih banyak libat urus antara YWM dengan agensi kerajaan, syarikat berkaitan kerajaan dan sektor swasta, untuk memacu pembangunan wakaf di dalam negara.

Dalam usaha sama antara kedua-dua institusi, YWM dilantik sebagai penerima dan pentadbir Dana wakaf. Dana Wakaf Al-Ihsan merupakan saluran pelaburan terbuka yang membuat pelaburan dalam pelbagai portfolio ekuiti, sukuk, instrumen pasaran wang Islam dan deposit Islam yang mematuhi prinsip Syariah. Sejajar dengan prinsip wakaf, separuh daripada pendapatan yang diperoleh akan diagihkan kepada pelbagai sektor seperti pendidikan, penjagaan kesihatan, pemerkasaan ekonomi dan pemuliharaan atau pembangunan alam sekitar.

Dalam pelancaran tersebut, Ismitz Matthew De Alwis, Pengarah Eksekutif dan Ketua Pegawai Eksekutif Kenanga Investors berkata, “Memandangkan Kenanga Investors telah menerajui pelbagai pencapaian perintis dan inovatif industri dalam industri pengurusan dana, maka langkah yang seterusnya adalah untuk mengembangkan pelaburan Syariah kami.

Potensi wakaf, iaitu suatu saluran yang berasaskan filantropi Islam, akan menjadi sangat bermakna dalam memberikan impak yang positif kepada aspek ekonomi dan sosial golongan yang kurang bernasib baik. Dana ini akan berfungsi sebagai landasan pelancaran bagi produk serupa yang lain, yang berkaitan dengan ESG, sebagai sebahagian daripada langkah Kenanga Investors ke arah pelaburan yang mampan dan bertanggungjawab secara sosial.”

Sementara itu, Ketua Pegawai Eksekutif YWM, Profesor Madya Dr. Amir Shaharuddin berbesar hati dapat bekerjasama dengan Kenanga Investors kerana dapat mengembangkan harta wakaf sedia ada, mewujudkan wakaf baharu serta membangunkan ekonomi ummah menerusi instrumen wakaf.

Menurut Profesor Madya Dr. Amir, konsep wakaf merupakan satu daripada institusi sosioekonomi teras Islam yang menggalakkan umat Islam untuk bergerak secara inovatif dalam menjana hasil dan menyediakan pelbagai barangan, serta perkhidmatan kepada komuniti masing-masing. Seterusnya, mengharapkan inisiatif ini dapat memberikan kesedaran dan minat yang tinggi disebabkan oleh ciri altruistiknya, terutamanya dalam iklim sosial pada hari ini yang akan membawa kepada pemerkasaan masyarakat dan pengurangan kemiskinan.

Dana ini sesuai untuk pelabur dermawan. Selain itu, dapat meningkatkan pertumbuhan modal dan pengagihan pendapatan yang stabil melalui kaedah pempelbagaian yang meluas dan pengurangan risiko. Jumlah pelaburan minimum awal ialah RM1000 dengan setiap pelaburan tambahan pada nilai RM100.


Kepercayaan Pelanggan Nadi Kejayaan Perniagaan

Percaya membawa beberapa maksud, tetapi secara umumnya, jelas merujuk keyakinan satu pihak kepada kejujuran, amanah, kualiti kerja, rasa boleh diharap dan tiada pembohongan daripada pihak lain. Hal ini jelas menunjukkan satu aspek penting dalam apa jua perhubungan antara dua pihak, khususnya dalam urus niaga barang atau perkhidmatan.

Tanpa kepercayaan pihak yang umumnya dipanggil “pelanggan” kepada pihak yang umumnya boleh digelar “peniaga”, maka akan ranaplah urus niaga dan masa depan perniagaan tersebut. Ini bukan sahaja tertakluk kepada kepercayaan antara dua orang individu, malah antara syarikat dan antara dua buah negara.

Dalam suasana penuh kekangan disebabkan pandemik COVID-19, banyak perniagaan bergelut untuk terus terapung, ada yang terpaksa mengecilkan operasi dan tidak kurang yang terpaksa gulung tikar. Namun begitu, sektor penghantaran barang menerima durian runtuh apabila perkhidmatan mereka mendapat permintaan tinggi disebabkan Perintah Kawalan Pergerakan (PKP). Sektor ini menjadi penghubung peniaga dalam talian kepada para pelanggan yang “terperangkap” di rumah masing-masing. Dengan 109 buah syarikat menawarkan perkhidmatan serupa beroperasi setakat Oktober 2020, persaingan dari segi harga dan mutu perkhidmatan industri bernilai RM2.71 bilion ini semakin sengit.

Malangnya, baru-baru ini berlaku beberapa kejadian yang mencemarkan nama sebuah syarikat kurier susulan tularnya beberapa video sejak Januari 2021 menunjukkan bungkusan barang pembeli dicampak sesuka hati, disusuli banyak aduan bungkusan kemik dan barang rosak dikongsi dalam sebilangan platform media sosial.  Akibatnya, kepercayaan pelanggan merudum teruk sehinggakan terdapat video terbaharu daripada kakitangan syarikat tersebut meluahkan rasa sedih melihatkan lori dan gudang-gudang yang semakin kosong kerana perkhidmatan mereka dipulaukan ramai pembeli dan peniaga dalam talian. Bagai menabur garam di luka, banyak video baharu menunjukkan lori dan gudang beberapa buah syarikat pesaing mereka pula yang semakin penuh.

Laporan media dan perkongsian dalam media sosial mendakwa pekerja membaling barang sebagai tanda protes melibatkan isu gaji, komisen dan bonus atas alasan majikan yang catat untung besar sepatutnya boleh berkongsi sedikit hasil pendapatan lebih tinggi dengan pekerja yang bekerja keras sepanjang PKP. Majikan mereka pula dilihat mengambil masa untuk menjawab dakwaan. Beberapa video yang dikongsi mendakwa beberapa pekerja dipecat atas alasan merakam video dalam kawasan gudang dan isu itu kemudian dianggap selesai.

Walau bagaimanapun, nasi sudah menjadi bubur, perkhidmatan syarikat itu dilihat masih dipulaukan ramai pihak selepas beberapa bulan tular  isu tersebut dalam media sosial. Tatkala permintaan mula meningkat kembali, tular lagi aduan-aduan dalam media sosial yang dilihat masih gagal ditangani dengan pantas dan talian khidmat pelanggan terus tidak berjawab.

Secara umumnya, hampir semua syarikat penghantar barang akan mempunyai masalah dalam kualiti perkhidmatan pada masa-masa tertentu kerana sesetengah faktor seperti cuaca, kemalangan malah mutu kerja individu bukan sesuatu yang boleh dikawal sepenuhnya. Bezanya cuma kekerapan aduan, cara dan kepantasan syarikat menguruskan kes aduan, serta pengurusan imej syarikat dalam platform media sosial.

Kes ini menjadi contoh terbaik kesan hilangnya kepercayaan pelanggan terhadap sesuatu perniagaan. Walau apa sekalipun yang berlaku, menjaga kepercayaan pelanggan menjadi keutamaan kerana tanpa mereka, semua pihak dalam syarikat tersebut akan terjejas. Tidak guna membuang masa mencari siapa yang salah, sama ada pekerja, majikan mahupun taktik pesaing. Majikan perlu hargai penat lelah pekerja, pekerja juga perlu faham risiko diambil majikan melabur dalam perniagaan tersebut dan kedua-duanya perlu mematuhi kontrak kerja. Jika terdapat masalah, berbincanglah secara dalaman dan gunakan saluran yang betul termasuk ke mahkamah dan kementerian berwajib.

Jika digambarkan dua ekor gajah bergaduh, kancil mati tersepit, sebenarnya si kancil itu ialah pembeli dan peniaga yang menggunakan perkhidmatan kurier. Tiada sesiapa yang mahu tersepit di antara dua pihak yang bergaduh, apatah lagi sehinggakan barang yang dihantar menjadi mangsa.

Kisah naik turun syarikat penghantar barang tersebut perlu diambil iktibar semua sektor perniagaan lain. Bukan sahaja kualiti kerja akan menentukan kepercayaan pelanggan, pengurusan aduan, ketepatan masa, harga yang munasabah dan imej juga menjadi penentu.


BNM Yakin Ekonomi Malaysia Bakal Pulih

Untuk mendapatkan maklumat terkini, ikuti kami melalui Telegram

Persoalan besar yang terus diajukan oleh hampir semua pihak sekarang ialah tentang iklim ekonomi pascapandemik. Adakah keadaan akan terus lembap dan tidak menentu? Atau sudah wujud petunjuk positif bahawa situasi akan pulih dalam sedikit masa lagi?

Persoalan ini bukan sahaja kritikal, namun sesuatu yang sukar untuk dijawab dengan sebarang kepastian. Baik oleh pihak kerajaan mahu pun sektor swasta. Boleh dikatakan hampir tidak ada pihak, di dalam mahu pun luar negara, yang boleh memberikan jawapan yang jelas. Profesor Madya Brad Potter dari University of Melbourne menggambarkan ekonomi pasca COVID-19 sebagai tidak jelas, kabur dan penuh misteri. Di Australia sahaja, keyakinan pengguna telah merudum sehingga 85.6 peratus seperti yang didedahkan oleh Australia and New Zealand Banking Group (ANZ).

Sekiranya kita merujuk kepada 2021 CEO Outlook PulseSurvey oleh KPMG, 59 peratus CEO di Asia Pasifik percaya bahawa keadaan tidak akan pulih sehingga 2022. Manakala 35 peratus CEO yakin yang perniagaan mereka akan berubah secara kekal. Daripada 500 buah syarikat yang disoal selidik, hanya kira-kira enam peratus CEO di Asia Pasifik yang optimis keadaan akan bertambah baik pada tahun ini. Sebanyak 31 peratus CEO pada peringkat global kelihatan lebih yakin bahawa keadaan akan segera pulih pada tahun 2021, manakala 45 peratus lagi berpandangan bahawa keadaan akan kembali normal hanya pada tahun 2022.

Kaji selidik ini menunjukkan kepada kita dua perkara penting. Pertama, sebahagian besar penggiat industri tidak begitu yakin bahawa keadaan akan kembali normal dalam masa terdekat. Kedua, kebanyakan mereka percaya bahawa bentuk perniagaan akan berubah bentuk secara kekal.

Keadaan ini pastinya mendatangkan beberapa kesan lanjutan yang tidak boleh dielakkan. Misalnya, syarikat-syarikat tidak akan membuat pelaburan baharu atau pelebaran perniagaan secara besar-besaran pada tahun ini. Pada masa yang sama, pelaburan terhadap kemudahan perniagaan atau operasi secara atas talian akan menyaksikan langkah pemerkasaan yang radikal dan serius. Standard Chartered Future Money Survey(2020) menunjukkan kadar pembelian atas talian oleh pengguna meningkat dengan ketara daripada 26 peratus sebelum COVID-19 kepada 48 peratus selepas pandemik melanda. Malah, pembayaran menggunakan aplikasi e-dompet pada tahun 2020 merekodkan peningkatan sehingga 131 peratus berbanding dengan tahun sebelumnya.

Bank Negara Malaysia (BNM) dalam Laporan Tahunan 2020 bertarikh 31 Mac 2021, merumuskan tiga perkara penting. Pertama, ekonomi Malaysia dijangka akan berkembang antara enam peratus hingga 7.5 peratus dengan sokongan oleh kedua-dua faktor domestik dan luar. Malah, dijangkakan yang KDNK kita akan kembali pada paras asal sebelum COVID-19 menjelang Mei tahun ini. Prestasi jangkaan ini disandarkan kepada beberapa faktor sokongan seperti program imunisasi yang sedang berjalan, penambahbaikan berkala terhadap pasaran kerja dan polisi sokongan yang berterusan ke atas isi rumah dan perniagaan. Kedua, tindakan Kerajaan memperkenalkan beberapa langkah liberalisasi yang disasarkan untuk memperkukuh kedudukan Malaysia sebagai destinasi FDI dan hab rantaian bekalan global, akan memberikan impak positif. Ketiga, keanjalan kadar tukaran ringgit akan turut menyokong pemilihan ekonomi Malaysia.

Jika diteliti, wujud perbezaan yang jelas antara laporan kaji selidik CEO 500 buah syarikat oleh KPMG dan Laporan Tahunan 2020 oleh BNM.Kaji selidik KPMG menunjukkan para CEO syarikat dunia tidak begitu yakin yang keadaan akan segera pulih sebelum tahun 2022. Manakala BNM kelihatan lebih optimis bahawa ekonomi Malaysia mampu mencecah perkembangan sehingga 7.5 peratus dan berupaya untuk kembali berada pada tahap sebelum pandemik menyerang kita. Oleh sebab itu, siapa yang betul dan siapa yang salah?

Sebenarnya, prestasi ekonomi dan jangkaan pasaran tidak semudah siapa yang lebih betul dan siapa yang salah. Kedua-dua pihak, sekali pun mempunyai kesimpulan yang saling berbeza, mempunyai asas dan sandaran masing-masing. Malah, kedua-dua analisis ini perlu diberikan perhatian yang sama penting.

Tidak kiralah laporan atau analisis pihak mana yang ingin kita pegang dan yakini, yang lebih penting, semua pihak mesti mula membuat persediaan yang sewajarnya. Terdapat tiga langkah penting yang boleh dipertimbangkan.

Pertama, orang awam mesti bersedia untuk menyemak serta merancang semula kedudukan kewangan masing-masing. Ini termasuklah memastikan yang sebarang ketidakupayaan untuk melunaskan tanggungjawab kewangan kepada mana-mana institusi kewangan dibawa ke meja rundingan. Melarikan diri atau mengambil pendekatan lepas tangan dengan alasan COVID-19 dan kehilangan pekerjaan atau sumber pendapatan bukanlah suatu langkah yang wajar dan selamat.

Kedua, sekarang adalah waktu terbaik, malah mendesak, untuk kita meneroka sumber pendapatan tambahan yang boleh dilakukan secara atas talian. Perkara ini turut ditegaskan oleh firma khidmat rundingan terkemuka McKinsey dalam From Survivingto Thriving: Reimagining Post Covid-19 rerun yang diterbitkan pada awal Mac lepas.

Ketiga, dalam konteks perniagaan dan pemain industri pula, International Federation of Accountants (IFAC) yang berpusat di New York dalam Small Business Continuity Checklist: How To Surviveand Thrive Post COVID-19 menyarankan kepada pemilih Perusahaan Kecil dan Sederhana (PKS) untuk menyusun semula kitaran modal pusingan kerja serta sasaran pendapatan untuk tempoh 12 bulan. Selain itu, PKS disarankan mewujudkan sistem kerja yang selamat di samping memperhebat pelaksanaan waktu kerja anjal yang boleh dilakukan dari rumah atau luar pejabat.

Ketidakpastian masa depan pascaCOVID-19 tidak seharusnya melemahkan semangat kita. Tatkala kerajaan mencari jalan keluar yang lebih meyakinkan, semua pihak mesti melakukan persediaan yang bersesuaian. Berbekalkan kecekalan dan minda yang positif, kita pasti boleh mengharunginya. Kita pasti menang!


Warna-warni Aidilfitri 2021: Sasar 1.8 Juta Jualan Tahun Ini

KUALA LUMPUR, 17 April 2021 – Kraf tangan Malaysia menyasarkan jualan fizikal meningkat RM1.8 juta hingga RM2 juta tahun ini, termasuklah tujuh buah pusat beli-belah setiap negeri berbanding dengan RM1.7 juta tahun lalu sempena promosi jualan Warna-warni Hari Raya Aidilfitri 2021.

Ketua Pengarahnya, Ibrahim Ismail berkata, menerusi tema “Kraf di Hati, Hari Raya Aidilfitri Dinanti“ dengan penyertaan seramai 200 orang usahawan dari seluruh negara, sasaran tersebut tidak mustahil dapat direalisasikan.

“Promosi ini merupakan inisiatif dan peluang pertama yang dapat diadakan secara fizikal bagi membantu usahawan ketika pandemik COVID-19 dan seramai 200 usahawan kraf di seluruh negara terlibat dalam acara ini.

Waktu ini merupakan waktu paling tepat untuk melaksanakan program selepas kerajaan membenarkan aktiviti secara fizikal dijalankan, namun perlu mematuhi prosedur operasi standard (SOP).

Hal ini sekali gus memberikan limpahan ekonomi kepada pelbagai pihak bagi meningkatkan pendapatan, terutamanya kepada golongan usahawan B40,” katanya dalam lawatan bersama-sama media pada promosi berkenaan di Kompleks Kraf, Kuala Lumpur baru-baru ini.

Dalam pada itu, tahun ini Warna-warni Hari Raya Aidilfitri 2021 menampilkan konsep menjadikan produk kraf bukan sekadar cenderamata, sebaliknya turut menerapkan kraf sebagai gaya hidup yang boleh diguna pakai dalam musim perayaan.

Menurut Ibrahim, pihaknya mahu mendidik masyarakat supaya menggunakan produk kraf ini pada musim perayaan. Lagipun secara tradisinya, pemakaian masyarakat Melayu ialah baju Melayu, samping, songket dan capal memang merupakan produk kraf.

Tambah beliau, hal ini secara tidak langsung membuka jalan kepada usahawan kraf pelbagai bidang, menerokai pasaran baharu ini.

Program ini berlangsung selama 18 hari, iaitu bermula pada 15 April hingga 2 Mei. Gimik pelancaran akan diadakan pada 19 April dengan Menteri Pelancongan, Seni dan Budaya, Dato’ Sri Nancy Shukri memasak bubur pedas Sarawak. Promosi ini sebenarnya telah diadakan pada tahun 2003 lagi, namun tergendala kerana Perintah Kawalan Pergerakan (PKP) tahun lalu.

Selain Kompleks Kraf Kuala Lumpur, tujuh pusat beli-belah yang turut terlibat dalam promosi ini ialah  East Coast Mall, Pahang; Kuala Terengganu City Centre (KTCC) Mall, Terengganu; AEON Mall Kuching, Sarawak; AEON Mall Kinta City, Perak; AEON Mall [email protected] 2, Negeri Sembilan; Mydin Mall Bertam, Pulau Pinang; dan Freeport A’Famosa Outlet, Melaka.

Terdapat pelbagai aktiviti turut diadakan, antaranya termasuklah demonstrasi anyaman, pertunjukan fesyen dan sebagainya. Selain promosi atau program fizikal, kraf tangan turut mempunyai platform digital untuk usahawan melalui e-Kraf Bazar.


Cari Rezeki dengan Bahasa Isyarat

Untuk mendapatkan maklumat terkini, ikuti kami melalui Telegram

SHAH ALAM – Bahasa isyarat merupakan satu kaedah komunikasi yang menggunakan pergerakan tangan, badan dan bibir untuk menyampaikan maklumat. Bahasa isyarat sering digunakan dalam kalangan orang kurang upaya (OKU) yang pekak atau tuli. Inilah cara mereka untuk bertutur antara satu sama lain.

Walau bagaimanapun, kekurangan diri yang ada pada diri golongan ini tidak menjadi penghalang buat Noor Izatty Sahrif yang mengusahakan perniagaan secara dalam talian untuk menyara diri dan keluarganya. Biarpun hanya berkomunikasi dengan menggunakan bahasa isyarat ketika menjual produknya, Izatty kelihatan lincah dan bijak dalam menarik perhatian pelanggan.

Ibu kepada tiga orang anak ini tidak pernah lekang dengan senyuman dan tidak kekok ketika menjual produknya secara dalam talian yang diadakan secara langsung di akaun Facebook miliknya, iaitu Zetty Sufiyyah. “Suami, anak-anak dan keluarga sangat banyak membantu saya. Namun begitu, adakalanya memang tidak dapat dinafikan bahawa sukar untuk saya meyakinkan pelanggan untuk membeli produk terutama bagi orang normal,” ujarnya yang memang berminat berniaga sejak dahulu.

Izzaty tidak menyangka bahawa produk yang dijual secara langsung menerusi Facebook miliknya baru-baru ini tular sehingga menarik perhatian banyak orang dan hasil jualannya juga semakin meningkat.


Pelestarian Bahasa Daerah sebagai Bahasa Warisan

KUALA LUMPUR −  Antara penyebab kepunahan dialek termasuklah isu peralihan antara generasi kerana kebiasaannya bahasa daerah hilang kerana generasi baharu memilih untuk tidak meneruskan bahasa nenek moyangnya disebabkan mereka lebih gemar menggunakan bahasa nasional atau bahasa kebangsaan. Lama-kelamaan hal tersebut akan menyebabkan dialek daerah semakin pudar dan kurang dituturkan lagi oleh generasi baharu.

Usaha memulihara dialek dan bahasa yang punah serta terancam ini adalah dengan menggiatkan usaha pelestarian bahasa daerah oleh segenap lapisan masyarakat. Contohnya, melalui penerbitan kamus dan nahu bahasa daerah daripada masyarakat penutur daerah itu sendiri. Hal ini akan dapat menjelmakan semula maklum balas daripada masyarakat penutur. Usaha lain pula adalah melalui dunia pendigitalan seperti tayangan drama berdialek di kaca televisyen dan sebagainya.

Demikianlah menurut Profesor Emeritus Dr. James T. Collins, Profesor Antarabangsa Tersohor, Institut Kajian Etnik (KITA), Universiti Kebangsaan Malaysia. Katanya lagi, dialek dapat ditakrifkan sebagai satu ragam bahasa yang dibezakan secara tegas daripada ragam lain dari segi ciri sebutan, kosa kata dan tatabahasa.  Ragam bahasa ini terdapat dalam daerah geografi tertentu dan dalam suasana sosial tertentu. Dialek yang terbentuk bagi sesebuah kawasan berbeza dari suatu komuniti dengan komuniti yang lain.

Dari segi geografinya pula, Nusantara ini terdiri daripada pulau-pulau dan kepulauan yang mewujudkan banyak sekali dialek. Namun begitu, pada hari ini terdapat isu yang berkaitan dengan kepunahan dialek dan bahasa di Nusantara.

Dalam era kegemilangan Zaman Kesultanan Melayu Melaka (1511), bahasa Melayu menjadi lingua franca kerana aktiviti perdagangan. Namun begitu, aktiviti perdagangan sebenarnya tidak mempengaruhi dialek penduduk tempatan kerana dialek tempatan banyak dipengaruhi oleh aktiviti keagamaan berbanding dengan pengaruh aktiviti perdagangan.

Selain itu, diaspora Melayu juga berubah kerana persekitaran dan juga polisi kolonial. Penutur bahasa Melayu yang berlayar ke daerah Melayu dan bermastautin ke negara lain misalnya, sudah tidak menggunakan dialek Melayu sebagai bahasa ibunda.

Menurutnya lagi, bahasa dan budaya selalunya tidak mempunyai ikatan yang jelas. Begitu juga halnya antara bahasa dengan agama yang selalunya tidak saling berkaitan. Hal ini dibuktikan apabila Tamadun Melayu tetap bertahan dari abad ke-7 hingga abad ke- 21 walaupun berlakunya perubahan pelbagai unsur dalam tamadun Melayu termasuklah perubahan budaya dan agama.

Jaringan pemodenan ekonomi dan sosial juga tidak mempengaruhi kepunahan dialek. Hal ini dibuktikan apabila zaman moden bukannya bermula daripada kesan kedatangan orang Inggeris ke Nusantara tetapi bermula serentak dengan zaman kemodenan di Eropah, iaitu pada abad ke-17 hingga abad ke-19.

Demikianlah antara penerangan menarik daripada Profesor Emeritus Dr. James T. Collins, selaku panel dalam Rancangan Sembang Tamu: Kepunahan Dialek dan Bahasa di Nusantara. Yang turut hadir ialah Encik Abd Ghani Abu selaku moderator menerusi Studio Siaran Langsung Media Sosial DBP pada pukul 3.00 petang.


Bank Negara Malaysia Pemegang Perbendaharaan Malaysia Terulung


TV AlHijrah Tingkatkan Strategi Pemasaran Usahawan

Kini, rata-rata masyarakat hidup dalam kebiasaan baharu. Sedar atau tidak, sudah lebih setahun seantero dunia berdepan dengan pandemik COVID-19. Wabak ini bukan sahaja merubah pola dan kehidupan sosial masyarakat, malah turut memberikan perubahan besar kepada landskap ekonomi negara.

Kebanyakan syarikat gergasi masih mampu berdiri meneruskan operasi dek keutuhan sumber kewangan. Namun begitu, berbeza dengan peniaga dan usahawan kecil dan sederhana. Pelbagai kaedah dan strategi dilakukan, tetapi masih berdepan dengan penurunan prestasi perniagaan disebabkan oleh kelembapan pasaran semasa.

Namanzee Harris, Ketua Pegawai Eksekutif TV AlHijrah berkata, cakna dengan keperluan dan perit jerih usahawan tempatan, TV AlHijrah meneruskan tradisi memberikan bantuan untuk membangunkan semula ekonomi peniaga industri kecil dan sederhana mendepani masa sukar disebabkan oleh COVID-19.

Pelancaran Bincang Niaga Siri 1 yang bermula pada hari ini dengan temanya, “Bangkit Bersama” merupakan satu usaha yang cukup jelas objektif dan hasratnya untuk memberikan peluang kepada usahawan baharu mahupun yang pernah beriklan dengan kami untuk memperkemas strategi pemasaran, di samping melonjakkan lagi perniagaan menerusi iklan televisyen dengan harga yang cukup berbaloi.

“Keutamaan diberikan kepada usahawan yang berhasrat untuk mempromosi perniagaan mereka secara gerila bermula Mei hingga Julai tahun ini memandangkan sambutan Aidilfitri dan Aidiladha akan disambut sekitar tiga bulan ini.

Menurut Namanzee, lapan pakej pengiklanan mampu milik akan ditawarkan buat usahawan yang berminat bermula dari serendah RM3400 sahaja. Kesemua pakej ini mempunyai keistimewaan yang tersendiri, iaitu usahawan boleh memilih slot rancangan berbeza mengikut kemampuan dan kehendak mereka.

Antara slot rancangan bual biacara yang menjadi pilihan ialah Bual Bicara Pagi Assalamualaikum, Berita Alhijrah, rancangan Bazaar Jom! dan banyak lagi pilihan menarik lain.

“Jika pada tahun lalu, hampir lebih daripada 5000 usahawan IKS dibantu, maka pada tahun ini kami mensasarkan lebih banyak usahawan dapat dibantu menerusi kempen Bincang Niaga ini. Saya menyeru dan menggesa semua peniaga IKS untuk sama-sama mendaftar pada 28 April ini agar layak menyertai sesi Bincang Niaga Bangkit Bersama”, katanya.

Usahawan yang berminat bolehlah merebut peluang ini dengan membuat pendaftaran di pautan https://www.tvalhijrah.com/bincangniaga/ atau layari laman sesawang TV AlHijrah di www.tvalhijrah.com untuk maklumat lanjut.


Alha Alfa Kosmetik: Cetusan Ilham Jurusolek Profesional

Untuk mendapatkan maklumat terkini, ikuti kami melalui Telegram

Membina sebuah perniagaan yang berasaskan produk buatan Malaysia bukanlah suatu perkara yang mudah untuk mencapai kejayaan sehingga dikenali dan sentiasa meniti di bibir pengguna dan masyarakat umum. Memiliki daya pemikiran yang kreatif dan krisis merupakan kunci kejayaan bagi penghasilan sesuatu produk yang bertaraf tinggi seiring dengan kehendak pengguna yang sentiasa berubah-ubah mengikut peredaran zaman.

Terdapat banyak lambakan produk di dalam negara mahupun di luar negara, namun jenama Alha Alfa Kosmetik berjaya menembusi saingan dalam pasaran, dan kini tidak asing lagi didengari dalam industri kecantikan dan kosmetik. Ditubuhkan pada tahun 2016, Alha Alfa Rich Legacy Sdn. Bhd. yang terletak di Taman Putra Kajang, Selangor mendapat perhatian banyak peminat kosmetik lanjutan daripada keluaran produk yang berasaskan sumber semula jadi, yang sudah pastinya memberikan manfaat pada wajah pengguna.

Dengan slogan “Perbezaan Itu Keunikan Kita”, penjenamaan Alha Alfa
berjaya memikat hati pengguna, sekali gus menunjukkan rasa keprihatinan daripada pengasas dalam membantu golongan wanita khususnya menata rias wajah mereka. Sentuhan solekan pada wajah merupakan aset kecantikan yang dapat meningkatkan keyakinan diri seseorang. Setiap wanita mengimpikan kulit wajah yang halus dan mulus tanpa masalah kulit untuk kekal tampak jelita dan lebih menawan. Penampilan diri sangat penting dalam mempengaruhi perwatakan seseorang secara menyeluruh. Walaupun cantik itu didefinisikan sebagai suatu yang indah dan menarik, tetapi kecantikan seseorang lebih terserlah apabila yakin dan selesa dengan diri sendiri.

Kini, Alha Alfa Rich Legacy Sdn. Bhd. dianggap sebagai peneraju industri kosmetik organik yang memperkenalkan penjenamaan Alha Alfa Kosmetik (AA) dengan formulasi yang bebas daripada bahan berbahaya dan berisiko. Nama “Alha Alfa” merupakan cetusan ilham daripada gabungan antara nama pengasas, Al Halim (Alha) dengan nama bapanya, Al Fadzil (Alfa).

Selaku pengasas kosmetik dan merangkap jurusolek artis (MUA) yang sangat dikenali di Malaysia, Dato’ Abdul Al Halim Mohd. Al Fadzil atau lebih dikenali sebagai Dato’ Alha berpendapat bahawa ketelusan niat dan keberkesanan meletakkan strategi pemasaran merupakan faktor utama untuk menentu halakan kelangsungan perniagaan agar terus kekal relevan dan dipercayai oleh pengguna.

Fikir semula niat dan matlamat perniagaan kita. Adakah untuk menunjuknunjuk dan mendapatkan keuntungan sahaja, atau untuk membantu diri, keluarga dan masyarakat bersama-sama berkongsi
rezeki? Mungkin dengan ketelusan niat dan usaha yang betul dan konsisten, maka kejayaan akan menjadi milik kita,” kata pengasas produk AA tatkala diwawancara oleh sidang editor Dewan Ekonomi.

Sememangnya, perniagaan barangan kecantikan diri sudah banyak bertapak di negara ini. Namun begitu, bagaimanakah pengasas atau perniagaan itu sendiri membina keunikan dan inisiatif untuk membezakan produknya berbanding dengan produk lain? Berbekalkan pengalaman sebagai profesion jurusolek sejak zaman universiti lagi, beliau melihat pelibatan diri dalam bidang keusahawanan merupakan satu ruang dan peluang untuk membina kerjaya dan menjana pendapatan, di samping meluaskan produk tempatan di persada dunia.

Menurut Dato’ Alha, idea menghasilkan produk penjenamaan sendiri sebenarnya tercetus apabila beliau menerima banyak panggilan tawaran untuk menjadi duta dan perunding kosmetik dalam mempromosikan produk kecantikan. Perkara yang tidak disangka-sangkakan, hampir kesemua produk yang dipromosikan oleh beliau mendapat sambutan yang menggalakkan, bahkan produk tersebut semakin laku dan laris di pasaran. Maka itu, sebagai figura yang mempunyai ramai pengikut, tanggungjawab dalam memberikan sesuatu perkara yang bermanfaat kepada masyarakat adalah sangat penting, bukan sekadar meraih keuntungan sahaja.

Saya percaya dalam industri ini, seseorang jurusolek artis mahupun publik figura sangat berperanan dalam mempengaruhi perhatian masyarakat atau pengguna dalam memilih dan menggunakan sesuatu produk. Rata-rata pengguna berasa yakin bahawa produk yang digunakan oleh mereka pastinya produk yang berkualiti baik. Bahkan, solekan yang dihasilkan oleh mereka terbukti menonjolkan kecantikan wajah walaupun seseorang itu memiliki bentuk wajah yang kurang menarik atau kulit yang bermasalah,” kongsi Dato’ Alha dengan penuh keyakinan.

Memulakan langkah dalam dunia perniagaan, Dato’ Alha tampil dengan produk sulungnya, iaitu kanta lekap atau lebih dikenali sebagai AlhaAlfa Lenses pada tahun 2017, hasil kerjasama dengan sebuah kilang. Kemudiannya, Alha Alfa Kosmetik mula mengembangkan pasaran dengan beralih kepada produk kosmetik (alas bedak, bedak padat, lipstik, maskara, pembayang mata, pemerah pipi dan sebagainya) yang setanding dengan jenama antarabangsa.

Berdasarkan MOQ (minimum order quantity) atau jumlah pengeluaran unit
produk AA yang paling banyak dari kilang, ialah asas cecair (Royal Propolis
Foundation). Seterusnya, permintaan pada bedak alas muka (Royal Propolis Powder Foundation) juga dilihat tinggi, iaitu lebih daripada 50 000 unit terjual dalam tempoh dua hari, dan terkini dijangkakan untuk edisi raya, hampir ratusan unit permintaan daripada pengguna.

Atas kepercayaan dan permintaan yang tinggi, Alha Alfa Kosmetik telah menubuhkan beberapa anak syarikat di sekitar Kuala Lumpur dan Selangor (IOI City Mall, Jakel Mall, Setapak Central Mall, Bangi Sentral, dan Shah Alam). Tambahan lagi, dengan hasil kegigihan dan ketekunan dalam meletakkan kepercayaan produk kepada pelanggan, AA kini berjaya melebarkan sayap ke negara jiran (Indonesia dan Singapura) pada sekitar tahun 2020 untuk menawan pasaran kosmetik ke seluruh negara Asia.

Seiring dengan niat memartabatkan profesion jurusolek ke peringkat tertinggi, Dato’ Alha turut menerokai bidang produksi dalam program realiti Malaysia Top Make Up Artis untuk mencungkil lebih ramai lagi bakat baharu dan memberikan saingan sihat dalam kalangan jurusolek tempatan. Program yang direncanakan ini sekali gus meletakkan satu persepsi kepada masyarakat bahawa kerjaya ini juga mampu menjanakan pendapatan yang lumayan daripada mereka yang lebih suka makan gaji.

Hampir lima tahun beroperasi, pelbagai masalah dan cabaran yang ditempuhi berjaya diatasi dan perniagaan masih berjalan dengan lancar. Namun begitu, segalanya berubah dalam sekelip mata apabila semua industri, termasuklah Alha Alfa Kosmetik terpaksa menghentikan operasi akibat pelaksanaan perintah kawalan pergerakan (PKP) disebabkan oleh pandemik COVID-19. Dugaan ini merupakan satu tampar dan ujian terbesar yang dirasai oleh syarikat Alha Alfa. Hal ini didapati apabila jualan pasaran menunjukkan kejatuhan yang sangat drastik, iaitu kira-kira 500 peratus kerugian yang dialami.

Segala perniagaan tutup beroperasi, kerja pula semuanya terpaksa dilakukan di rumah sahaja. Pada masa itu, timbul rasa gelisah dan kebuntuan. Bagaimanakah cara untuk mengekalkan perniagaan ini dan membayar gaji pekerja? Jadi, perkara yang terlintas dalam fikiran ialah Alha Alfa Kosmetik perlu menukar strategi pemasaran. Yang sebelum ini hanya mengeluarkan produk kosmetik, kini perlu mengeluarkan produk lain, yakni produk penjagaan kulit dan produk kesihatan. Mungkin mereka tidak bersolek jika di rumah, tetapi penjagaan kulit perlu dijaga dan dirawat. Waktu inilah waktu terbaik untuk mencerahkan wajah, merawat masalah jerawat dan mencantikkan kulit.

Benarlah, setiap masalah yang berlaku pasti ada penyelesaiannya. Saya bersyukur dengan pelbagai masalah dan risiko yang dihadapi, saya dan pekerja banyak belajar untuk lebih bersedia dan cekap dalam mengendalikan perniagaan. Kami perlu kreatif dalam mencari jalan penyelesaian, terutamanya dalam aspek pengurusan, pengeluaran dan pemasaran,” katanya lagi,” ujar Dato’ Alha Alfa.

Mengulas tentang kekuatan produk AA, Dato’ Alha menegaskan bahawa produk keluaran syarikatnya ialah berasaskan bahan organik, malah mendapat kelulusan ujian makmal, serta diiktiraf oleh Kementerian Kesihatan Malaysia. Produk AA bukanlah berkisarkan produk yang sudah dikeluarkan oleh pengasas lain dan hanya menukarkan pelabelan produk. Perkara ini bukanlah suatu perniagaan yang sihat, malah merosakkan kredibiliti industri kosmetik di Malaysia. Berniaga tanpa ilmu dan kemahiran dalam penyelidikan dan pembangunan (R&D), kebarangkalian perniagaan itu sukar untuk kekal stabil dan berkembang luas seperti syarikat pesaing. Akhirnya, hal ini demikian menciptakan satu persepsi buruk kepada pengasas kerana hanya memikirkan keuntungan daripada mementingkan kualiti produk.

Bagi mencapai standard terbaik dan sentiasa memenuhi kepuasan pengguna, produk AA turut menghasilkan kandungan atau tekstur yang bersesuaian dengan jenis kulit dan warna kulit rakyat Malaysia. Pentingnya pemilihan kandungan produk pada wajah bukan sahaja untuk mendapatkan kesan kulit yang licin atau putih, malah mengambil kira keadaan cuaca persekitaran supaya solekan kekal sempurna tanpa cela atau kesan sampingan.

“Sebagai jurusolek artis, saya mengkaji trend semasa. Maksudnya, saya perlu mengetahui produk antarabangsa yang terbaharu untuk diperkenalkan kepada rakyat Malaysia. Strategi pemasaran ini secara tidak langsung mempamerkan keupayaan industri Malaysia juga berada dalam landasan pasaran kosmetik atau dipanggil sebagai intrend yang setanding dengan produk global. Kita sebenarnya mampu menghasilkan produk yang sama, malah dapat meletakkan harga yang berpatutan kepada rakyat untuk menggunakan produk tersebut,” jelas Dato’ Alha Alfa.

Oleh itu, bergerak seiring dengan revolusi industri kecantikan dan solekan,
AA juga menghasilkan produk yang berteknologi tinggi, iaitu bedak padat (Royal Propolis Powder Foundation) yang menggunakan pelbagai elemen dalam satu produk sahaja. Yang menariknya, produk ini memberikan satu kemudahan atau jalan pintas kepada pengguna untuk menata rias wajah dalam tempoh yang ringkas dan dapat berjimat cermat. Kelebihan yang diformulasikan dalam Royal Propolis Powder Foundation merangkumi kesemua elemen seperti bedak padat, alas bedak, sahap noda dan pelindung sinar ultra ungu.

“Itulah keunikan formulasi pada produk Alha Alfa yang membezakan dengan produk yang lain,” kongsinya lagi. Selain mengembangkan imej dan jenama syarikat, sebagai pengasas dan usahawan yang berjaya, Dato’ Alha mengambil inisiatif dengan cara membantu usahawan kecil dan golongan yang berpendapatan kecil membabitkan diri dalam bidang keusahawanan. Sedar akan persaingan negara yang banyak dimonopoli oleh orang luar, Dato’ Alha tekad untuk berkongsi cara dan teknik perniagaan terbaik bagi membantu meningkatkan taraf dan kualiti hidup.

Dengan membuka peluang melalui pelibatan dalam pasukan AA, seperti menjadi stokis, ejen, dan pesan hantar (dropship), mereka mampu menjana pendapatan sampingan dan mempelajari ilmu keusahawanan. Lebih mengejutkan, mereka ini kebanyakannya datang daripada golongan yang tidak disangkakan (seperti suri rumah dan guru sekolah) dan tidak mempunyai pengalaman berniaga, namun boleh berjaya mencapai jualan sehingga mencecah RM5 juta dalam setahun.

“Setiap minggu, AA akan mengadakan aktiviti dan kelas pembelajaran untuk perkongsian ilmu tentang keusahawanan, teknik pemasaran yang efisien dan cara penggunaan produk dengan betul. Selain itu, ahli kimia dalam R&D AA juga turut serta bagi meyakinkan setiap ejen akan kelebihan kandungan produk AA. Dalam hal ini, ejen bukan sekadar menjual produk, tetapi mengetahui kelebihan formula pada setiap produk tersebut.”

“Saya yakin dengan kesemua ilmu dan kemahiran yang digilap dalam kelas pembelajaran ini, tidak mustahil suatu hari mereka dapat menjadi seorang pengurus atau pentadbir yang berjaya membina perniagaan sendiri. Saya percaya semakin banyak kita berkongsi rezeki, maka semakin banyak pulangan dan ganjaran yang diperoleh bersama-sama. Hasilnya, dalam usaha kami membantu orang lain menjana pendapatan, jenama Alha Alfa itu sendiri dapat berkembang luas, malah memberikan persepsi yang positif kepada masyarakat umum. Hidup ini perlulah saling menyokong antara satu sama lain untuk lebih berjaya,” pesan pengasas kosmetik yang berjiwa besar ini sebelum mengakhiri sesi wawancara.


Hobi Perkukuh Ekonomi, Tenangkan Jiwa

Untuk mendapatkan maklumat terkini, ikuti kami melalui Telegram

Hobi merupakan aktiviti yang dilakukan untuk keseronokan dan kegembiraan, khususnya ketika waktu lapang, tetapi bukannya sebagai sejenis pekerjaan. Hal ini termasuklah mengumpul barang atau objek tertentu, aktiviti sukan dan melancong dan lain-lain yang membawa impak emosi atau psikologi.

Hobi pilihan seseorang rata-ratanya tidak melibatkan barang atau aktiviti mendesak seperti keperluan makanan, ubat, pakaian mahupun kediaman, sebaliknya sesuatu yang mempunyai nilai tambah kepada keselesaan, kepuasan diri dan memenuhi kehendak emosi atau psikologi.

Jika dahulu ramai mengumpul setem, helaian daun, penutup botol, barang-barang terpakai atau murah, melukis dan membaca untuk nilai sentimental, hobi moden dilihat lebih mahal dan menjadi penanda aras tahap kemewahan individu. Ada yang mengumpul barang kemas, kenderaan mewah, aksesori kenderaan, pakaian berjenama, barang permainan, permainan video, bersukan, melancong dan banyak lagi. Memancing pula menjadi antara hobi yang dahulunya tidak memerlukan belanja besar, tetapi kini dianggap sebagai satu daripada industri besar dengan pelbagai pilihan produk mahal untuk pemancing tegar.

Lain orang lain hobinya. Tidak kurang juga ada yang memandang sinis hobi kegemaran pasangan, ahli keluarga atau rakan-rakan seolah-olah aktiviti sia-sia, membazir dan membuang masa tanpa menyedari “industri hobi” menjadi antara penyumbang utama ekonomi dunia.

Mengambil contoh industri barang mainan di Amerika Syarikat (AS) pada tahun 2019, selaku pengimport utama barang mainan dunia bernilai A.S.$97.2 bilion (RM402 bilion) dengan lebih 623 000 peluang pekerjaan dalam industri tersebut (di AS sahaja). Industri permainan video global pada tahun 2018 pula bernilai A.S.$118 bilion (RM488 bilion) dan dianggarkan melangkaui A.S.$138 bilion (RM571 bilion) pada tahun 2021.

Pasaran aksesori kereta pada 2019 dianggarkan bernilai A.S.$175 bilion (RM723.7 bilion) dan dijangka melangkaui A.S.$314 bilion (RM1.3 trilion) pada 2027. Pasaran produk sukan pada 2018 pula dianggar bernilai A.S.$471 bilion (RM1.95 trilion). Pasaran bahan cetakan pada 2019 bernilai A.S.$258.7 bilion (RM1.07 trilion) dengan segmen buku mewakili A.S.$128.2 bilion (RM530 bilion) daripada jumlah tersebut.

Pasaran global untuk produk pakaian pula mencecah A.S.$1.5 trilion (RM6.2 trilion) pada tahun 2020 dan dijangka melangkaui A.S.$2.25 trilion (RM9.3 trilion) menjelang tahun 2025. Industri peralatan memancing rekreasi (bukan nelayan) global bernilai A.S.$671 juta (RM2.77 bilion) pada tahun 2017, tetapi dianggarkan membawa pulangan ekonomi lebih 20 kali ganda kepada ekonomi tempatan (tempat mereka memancing) susulan aktiviti tersebut berkait rapat dengan sewaan bot, pemandu pelancong, penginapan dan lain-lain.

Selain impak kewangan dan petunjuk tahap kemewahan individu, hobi dianggap sebagai penanda aras penting bagi menunjukkan tahap kegembiraan seseorang, komuniti, negara mahupun pada peringkat dunia. Mereka yang dibelenggu kesukaran teruk seperti kebuluran mahupun peperangan tidak berkesempatan atau tiada keinginan ke arah hobi kerana lebih mengutamakan kelangsungan hidup. Rata-ratanya, hobi merupakan satu bentuk riadah yang diamalkan mereka yang hidup selesa dan mempunyai lebih banyak masa lapang daripada beban mencari rezeki untuk diri dan keluarga.

Ada juga daripada golongan ini menggunakan alasan masa dan duit yang dihabiskan untuk hobi mereka sebagai satu bentuk pelaburan, tetapi malangnya jarang sekali sesuatu hobi membawa pulangan fizikal (kecuali emas dan barang kemas), pengamal hobi kebiasaannya cuma memberi “sumbangan” satu hala kepada industri yang menyediakan produk atau perkhidmatan berkaitan dengan aktiviti tersebut.

Impak utama dan lebih penting daripada aktiviti ini adalah kepada kesejahteraan emosi dan psikologi individu serta berkumpulan, bagi jangka pendek dan jangka panjang. Pengamal hobi tertentu kebiasaannya menyertai persatuan, kumpulan atau rakan-rakan yang mempunyai hobi serupa dengan sebahagian daripadanya mengadakan festival atau program tertentu untuk meraikan minat mereka.


Tempuh Risiko Demi Segenggam Kejayaan

Siapa sangka, dengan niat permulaan hanyalah sekadar untuk membantu kawan, kini bergelar seorang jurusolek, usahawan dan pengasas syarikat yang profesional bertaraf global serta berpengaruh. Kejayaan yang diraih sehingga dinobatkan sebagai antara 100 Ketua Pengawai Eksekutif Muda Terkemuka di Malaysia, nyata memberikan semangat dan inspirasi baharu
kepada masyarakat, khususnya golongan muda dan Bumiputera untuk terus melangkah melakar kejayaan hidup.

Dilahirkan di Hospital Besar Kuala Lumpur dan kini berusia 33 tahun, Dato’ Al Halim Mohd. Al Fadzil atau lebih mesra dengan panggilan Dato’ Alha Alfa merupakan pengasas Alha Alfa Kosmetik di bawah naungan Alha Alfa Rich Legacy Sdn. Bhd. Beliau mendapat pendidikan awal di Sekolah Kebangsaan Seri Sekamat, Kajang (1995–2000), kemudiannya di Sekolah Menengah Kebangsaan Bandar Baru Bangi (2001–2005). Dengan kelayakan keputusan Sijil Pelajaran Malaysia yang cemerlang telah melayakkan dirinya untuk menyambung pengajian ke peringkat diploma (2006–2009) di Universiti Teknologi MARA (UiTM) Cawangan Seri Iskandar, Perak (Diploma Rekabentuk Dalaman). Seterusnya, dengan minat dalam pembelajaran beliau berjaya memiliki segulung Ijazah Sarjana Muda Seni Bina Dalaman dengan kepujian (2010–2012) di UiTM Shah Alam.

“Untuk berjaya, corak minda yang kreatif dan sifat keberanian perlu diterapkan dalam diri.”
– Dato’ Al Halim Mohd. Al Fadzil, Pengasas Alha Alfa Kosmetik, Antara 100 Ketua Pengawai Eksekutif Muda Terkemuka di Malaysia.

“Kejayaan saya tidak terjadi dalam sekelip mata dan semudah yang dijangkakan. Ayah saya seorang tukang kebun, manakala ibu seorang pengasuh. Pernah ketika dahulu sewaktu kami ketiadaan duit, tetapi keinginan untuk hidup seperti orang lain, saya dan ayah pergi ke tempat pembuangan sampah untuk mencari barangan terpakai. Walaupun kita tidak mempunyai duit, pesan ayah saya, dengan adanya kreativiti dan kegigihan dalam diri, nescaya kita juga mampu berjaya seperti orang lain,” kongsi Dato Alha.

Perjalanan hidup yang datang daripada keluarga serba-serbi kekurangan, anak sulung daripada tiga adik-beradik ini nekad menyimpan semangat dan iltizam untuk membantu ekonomi keluarganya, selain daripada mencapai kejayaan demi masa depan. Seawal usianya muda lagi pelbagai inisiatif yang dilakukan demi membantu menyara keluarga. Antaranya, termasuklah mengambil upah sebagai tukang cat, membuat tangga rumah, dan membantu keluarga berniaga, serta mencari pekerjaan sambilan lain. Sejarah perjalanan dan titik kejayaan yang terbesar ialah bermula pada ketika Dato’ Alha sedang melanjutkan pengajian pada peringkat diploma, sewaktu mengikuti rakannya menjayakan projek akhir tahun dalam sesi penggambaran model. Setelah berkali-kali menemani rakannya membuat sesi penggambaran, pasti akan timbul masalah yang sama, iaitu kekurangan “tukang mekap” untuk menyolekkan model mereka.

Maka, berbekalkan ilmu dan kemahiran berkaitan dengan bidang seni reka, Dato’ Alha menawarkan diri untuk menyiapkan solekan kepada model rakannya. Ketika itu, beliau yakin dan berpendapat bahawa teknik solekan tidak lari jauh dengan kos pengajian seni reka, yang tetap mengaplikasikan teknik seperti melukis, berimaginasi dan penggabungan elemen warna. Tambahan pula, teknik solekan pada tahun 2009 ketika itu sangat ringkas, hanya menggunakan asas cecair, alas bedak, pembayang mata dan lipstik. Untuk menampilkan model rakannya lebih menonjol dan terserlah, beliau melukis corak burung merak pada matanya untuk memberikan kesan yang menarik.

Penglibatan secara tidak sengaja ini menjadi buah mulut dan perhatian ramai pelajar (khususnya jurusan Fotografi), malah dalam kalangan pensyarah apabila gambar model tersebut dipilih sebagai pemenang gambar terbaik, dan akhirnya berjaya memasuki ke galeri UiTM sebagai paparan umum. Pengiktirafan ini mendorongnya untuk tidak lagi menoleh ke belakang dan yakin untuk menceburi dunia solekan bagi menjana pendapatan tambahan.

“Berani mengambil risiko merupakan titik ukur kejayaan seseorang, selain mendapatkan keberkatan daripada orang tua kita. Apabila sudah ada keberanian, keyakinan dan tujuan untuk mengembangkan perniagaan pada peringkat yang lebih besar, kita akan buat sebaik-baiknya yang mungkin. Profesion solekan bukanlah suatu kerja khas untuk wanita sahaja. Usah fikir perkara itu tidak berjaya, sedangkan belum pernah mencuba,” kongsinya.

Kegagalan bukanlah satu perkara yang asing bagi seseorang yang bergelar usahawan. Bagi mencapai tahap sebagai seorang usahawan yang berjaya, Dato Alha’ mengakui turut tidak kecuali merasai kejatuhan dalam aturan perniagaan. Namun begitu, kegagalanlah yang memandu seseorang kepada kejayaan. Setiap orang, khususnya usahawan, tidak boleh mempunyai sifat mudah putus asa dalam mengejar cita-cita dan impian.

Rahsia kejayaan Dato’ Alha sering dipuji dan disegani ramai, kerana niat hatinya yang telus dalam membantu kesusahan orang di sekelilingnya. Selain membantu keluarga dan rakannya, beliau juga turut membantu masyarakat umum untuk meningkatkan sumber pendapatan, di samping sentiasa berkongsi ilmu tentang dunia keusahawanan. Kini, hampir lebih daripada 2000 orang pelajar berada di bawah didikan akademik saya.

Dalam meniti perjalanan kariernya, Dato’ Alha turut memberikan gambaran perspektif bahawa usahawan merupakan antara individu yang paling dinamik dan penting untuk menjadi tulang belakang dan nadi penggerak ekonomi sesebuah negara. Setiap usahawan perlu menanamkan sifat kegigihan dan keyakinan diri yang berlandaskan visi dan misi hidup yang signifikan.

Dato’ Alha turut tegas mengingatkan usahawan untuk tidak serik dalam menguruskan perniagaan walaupun sudah tiga atau empat kali jatuh dan tidak berjaya. Sesungguhnya rezeki Allah itu sangat luas. Percayalah, kejayaan bakal menjadi milik kita jika adanya pegangan hidup.


Program e-Belia: Tebus RM150 Mulai 1 Jun

Untuk mendapatkan maklumat terkini, ikuti kami melalui Telegram

PUTRAJAYA, 17 Mei 2021 – Menerusi bantuan Program Strategik Memperkasa Rakyat dan Ekonomi (PEMERKASA) terbaharu, kerajaan sekali lagi menawarkan penebusan e-tunai dengan kenaikan daripada RM100 kepada RM150 di bawah program e-Belia bermula 1 Jun hingga 22 Julai ini.

Menurut Kementerian Kewangan, Tengku Datuk Seri Zafrul Abdul Aziz, kira-kira dua juta belia warganegara layak menuntut inisiatif ini dan digalakkan untuk mengemas kini akaun di aplikasi e-tunai masing-masing atau memuat turun aplikasi e-tunai tersebut sebelum 1 Jun 2021.

Inisiatif e-Belia ini boleh dibelanjakan sehingga 31 Julai ini. Golongan belia yang layak ialah mereka yang berusia antara 18 tahun hingga 20 tahun, serta pelajar sepenuh masa peringkat diploma atau Sijil Kemahiran Malaysia Tahap 4 (SKM4) dan ke atas di institut pengajian tinggi (IPT) tempatan yang berdaftar.

Tuntutan e-Belia boleh dilakukan melalui empat saluran penyedia perkhidmatan e-tunai, iaitu BigPay, Boost, ShopeePay dan Touch â€˜n Go e-wallet, yang secara keseluruhannya mempunyai 30 juta pengguna aktif dan jaringan lebih daripada satu juta peniaga di dalam dan luar talian.

Setiap tuntutan kredit e-tunai dalam satu daripada penyedia perkhidmatan e-tunai ini akan disertakan dengan insentif tambahan dalam bentuk wang tunai yang dikembalikan (cashback), baucar dan mata terkumpul oleh penyedia perkhidmatan e-tunai yang dipilih sepanjang tempoh kempen,“ katanya lagi dalam kenyataan pada hari ini.

Tambahan lagi, Tan Sri Dato’ Muhyiddin Yassin, Perdana Menteri Malaysia juga berkata program e-Belia dengan peruntukan RM300 juta di bawah program PEMERKASA diwujudkan bagi meringankan beban kewangan, malahan menggalakkan penggunaan transaksi tanpa tunai dalam kalangan belia IPT.


Kepenggunaan dan Kesannya kepada Perubahan Iklim

Iklim global yang semakin panas dan tidak stabil disebabkan oleh pencemaran karbon pada atmosfera yang berpunca daripada tindakan manusia itu sendiri. Kajian dalam Journal of Industrial Ecology pada tahun 2016 menunjukkan bahawa sebanyak 60 peratus pelepasan gas rumah hijau global berlaku dan hampir 80 peratus penggunaan air di dunia.

Analisis mendapati bahawa 20 peratus daripada semua kesan karbon ialah berpunca daripada pengguna secara langsung. Lebih mengejutkan, empat perlima daripada kesan yang boleh dikaitkan dengan pengguna bukan kesan langsung, namun kesan sekunder atau kesan alam sekitar dalam penghasilan barangan dan produk yang dibeli oleh mereka. Sebagai contohnya, mereka menggunakan air lebih banyak apabila mengambil daging berbanding dengan ketika mandi. Pilihan pengguna sebenarnya mempunyai kesan yang tinggi berbanding dengan perkara yang dilakukan secara bersendirian.

Oleh sebab itu, hal ini penting untuk memilih produk yang menggunakan sumber yang sedikit seperti air, tenaga atau bahan mentah untuk menghasilkannya. Contoh penggunaan air yang baik mengambil purata kira-kira 15 415 liter air untuk menghasilkan satu kilogram daging. Penyelidikan terbaharu menunjukkan tanpa pengambilan tenusu dan daging, penggunaan tanah ladang global boleh dikurangkan hingga 75 peratus, bersamaan keluasan gabungan Amerika Syarikat, China, Kesatuan Eropah dan Australia, namun masih boleh memberikan makanan kepada dunia merupakan satu daripada inisiatif terbesar yang boleh dilakukan untuk mengurangkan kesan terhadap bumi.

Amalan pengambilan sayuran boleh menjadi satu inisiatif terbesar untuk mengurangkan kesan alam sekitar ke atas bumi. Menurut penyelidik dari Universiti Oxford,  membuang daging dan produk tenusu daripada diet dapat mengurangkan jejak tapak karbon individu daripada makanan hingga 75 peratus. Pembuatan makanan proses memerlukan tenaga, bahan dan air untuk mendapatkan bahan mentah, mengangkutnya ke tempat pemprosesan, menghasilkan barangan makanan proses dan kemudian membungkus produk akhir. Coklat merupakan satu daripada produk paling intensif air yang pengguna membeli dengan menggunakan 17 000 liter untuk menghasilkan sekilogram coklat.

Selain itu, industri fesyen menyumbang 10 peratus daripada pengeluaran karbon oleh manusia yang mengeringkan sumber air dan mencemarkan sungai, serta saliran. Dengan lebih daripada satu bilion helai pakaian dihasilkan setiap tahun, industri pakaian merupakan pencemaran kedua terbesar dunia selepas industri minyak. Dari tapak pelupusan sampah hinggalah kepada pengeluaran gas rumah hijau, daripada penggunaan bahan kimia kepada sisa air, industri fesyen telah mencemarkan bumi dengan rakus sekali. Industri fesyen mengeluarkan pakaian di seluruh dunia dengan sesuatu yang dipanggil “fesyen segera” apabila dihasilkan dengan cepat dan murah atas dasar permintaan dan kehendak pengguna yang ingin bergaya, pantas dan kerap berubah.

Di Eropah, syarikat fesyen menawarkan purata dua koleksi setahun pada tahun 2000 meningkat kepada lima koleksi pada tahun 2011. Sesetengah jenama menawarkan lebih banyak lagi koleksi. Sebagai contohnya, Zara mengeluarkan 24 koleksi setahun, manakala H&M menawarkan antara 12 koleksi dan 16 koleksi setahun. Fesyen segera melahirkan budaya pakai buang. Menurut laporan pada tahun 2013, industri pakaian global menghasilkan 150 bilion helai pakaian pada tahun 2010, cukup untuk menyediakan 20 helai pakaian baharu bagi setiap orang di atas muka bumi dan semakin buruk sejak dari itu.

Natijahnya, banyak daripadanya berakhir di tempat pembuangan sampah seperti dilaporkan Business Insider, Amerika Syarikat pada tahun 2019. Hal ini menyamai satu lori sampah penuh pakaian dibakar atau dibuang di tapak pelupusan sampah pada setiap saat. Hal ini bermakna, 85 peratus tekstil berakhir di situ pada setiap tahun – cukup untuk memenuhi Sydney Harbour dalam setahun, kata laporan itu lagi.

Pengeluar pakaian meningkat dua kali ganda sejak tahun 2000. Pengguna secara purata membeli 60 peratus lebih banyak pakaian, tetapi mereka hanya memakai separuh dan menyimpan baki pakaian yang ada. Memandangkan pengguna di seluruh dunia membeli lebih banyak pakaian, pasaran yang semakin berkembang bagi gaya baharu kini mengancam alam sekitar. Banyak tenaga diperlukan bagi menghasilkan pakaian baharu setiap tahun dan kebanyakan negara pengeluar pakaian menggunakan kuasa arang batu. Hal ini menjelaskan industri pakaian perlu bertanggungjawab terhadap 10 peratus daripada semua pengeluaran karbon global. Pengeluaran pakaian juga menggunakan tanah dan air secara intensif, yang diburukkan lagi secara hakikatnya industri pakaian merupakan satu perkara yang paling mencemarkan, iaitu kemasukan bahan kimia toksik ke dalam bekalan air di seluruh dunia.

Membuat sepasang jean menghasilkan gas rumah hijau seperti memandu kereta lebih daripada 80 batu. Manakala, satu helai kemeja T menggunakan 2700 liter air untuk membuatnya bersamaan 1350 hari air minuman bagi seorang individu. Sehelai kemeja T dan jean yang kita pakai menggunakan 20 000 liter air untuk menghasilkannya. Industri fesyen merupakan pengguna terbesar kedua air di seluruh dunia yang menggunakan kira-kira 700 gelen air untuk menghasilkan sehelai baju kapas. Kadar itu cukup untuk seorang itu minum sekurang-kurangnya lapan cawan air sehari selama tiga setengah tahun kerana jean dan baju dibuat daripada tumbuhan yang memerlukan banyak air, iaitu kapas. Contohnya di Uzbekistan, pertanian kapas menggunakan begitu banyak air dari Laut Aral sehingga kering selepas kira-kira 50 tahun. Laut Aral merupakan satu daripada empat buah tasik terbesar dunia, namun kini seperti gurun dan tinggal beberapa buah kolam kecil sahaja.

Selain itu, industri fesyen segera juga turut menghasilkan 1.2 bilion tan karbon dioksida setahun. Pelepasan karbon lebih tinggi berbanding dengan perjalanan udara dan perkapalan antarabangsa. Sekiranya sektor fesyen terus dengan keadaan ini, karbon akan meningkat kepada 26 peratus menjelang tahun 2050 seperti dilaporkan Yayasan Ellen MacArthur.

Dalam usaha untuk mengekalkan permintaan fesyen yang pantas berubah mengikut gaya, serat asli sebahagian besarnya telah diganti dengan serat sintetik, yang dinamakan fabrik diperbuat daripada minyak iaitu plastik. Poliester berasaskan minyak kini menggantikan kapas sebagai serat utama dalam pakaian. Lebih 60 peratus serat fabrik kini sintetik (kebanyakan poliester), diperoleh daripada bahan api fosil. Menghasilkan poliester melepaskan dua hingga tiga kali lebih banyak pelepasan karbon berbanding kapas.

Sifat poliester tidak terurai. Oleh itu, apabila pakaian dibuang ke tapak pembuangan sampah, pakaian tersebut didapati tidak reput. Selain itu, proses mencuci pakaian pula melepaskan 500 000 tan serat mikro ke dalam laut pada setiap tahun, yang bersamaan 50 bilion botol plastik. Serat mikro sintetik ini ditemukan dalam bahagian paling dalam lautan dan kemuncak tertinggi glasier.

Sehubungan dengan itu, proses mewarnakan tekstil juga merupakan pencemar air kedua terbesar di dunia, memandangkan sisa air daripada proses mewarnakan itu sering dibuang ke dalam parit, saliran atau sungai. Dalam konteks ini, proses mewarnakan ini sebenarnya menggunakan air yang banyak untuk mengisi dua juta buah kolam renang bersaiz Olimpik pada setiap tahun.

Kesimpulannya, masalah alam sekitar sebenarnya terletak pada sesuatu barangan yang dibeli. Corak perbelanjaan dan penggunaan membantu manusia untuk pemulihan alam sekitar, seterusnya dapat mengurangkan kesan rumah hijau dan mampu memberikan kesan baik kepada perubahan iklim. Pengguna seharusnya bijak dalam memilih barangan mesra alam dan membeli mengikut keperluan serta mengelakkan daripada amalan membazir.

Jadilah pengguna yang bijak demi kesejahteraan masa hadapan!


Pendidik, Ekonomi Islam dan Pandemik

Untuk mendapatkan maklumat terkini, ikuti kami melalui Telegram


Berdikari dengan Kepelbagaian Sumber Pendapatan

Akhbar tempatan pada Disember 2020 melaporkan 43 peratus atau bersamaan 5.38 juta ahli Kumpulan Wang Simpanan Pekerja (KWSP) di bawah usia 55 tahun mempunyai simpanan bawah RM10 000 dalam Akaun 1. Hal ini bermakna mereka hanya mempunyai simpanan sebanyak RM41 untuk dibelanjakan pada setiap bulan bagi tempoh 20 tahun sekiranya mengambil kira purata tempoh hayat rakyat Malaysia kini sekitar 75 tahun.

Berdasarkan kajian, sebanyak 137 000 daripada 245 000 ahli KWSP berumur 54 tahun pada tahun 2020 pula mempunyai simpanan kurang daripada RM50 000, iaitu RM200 duit perbelanjaan bulanan. Bekalan hidup bulanan ini sangat jauh daripada paras kemiskinan negara, iaitu RM2208 untuk isi rumah dan RM2450 untuk perbelanjaan asas seorang warga emas, seperti hasil kaji selidik oleh Social Wellbeing Research Centre.

Tambahan pula, hal ini ditambah beban lebih daripada 600 000 pencarum KWSP dibuang kerja, dan sebahagian besarnya terpaksa memilih untuk membuat pengeluaran kecemasan melalui skim i-Lestari dan i-Sinar disebabkan oleh keadaan yang terdesak ketika berdepan dengan impak COVID-19. Bantuan moratorium bank tempatan sehingga mencecah tempoh 12 bulan turut membantu, namun sejauh manakah semua itu dapat menjamin kelangsungan hidup rakyat yang semakin terhimpit?

Sejak berpuluh-puluh tahun lamanya, sistem pendidikan sehingga ke peringkat universiti lebih cenderung ke arah hidup sebagai seorang pekerja dan mengutamakan  sijil sebagai batu loncatan ke arah kerjaya hebat di bawah majikan. Dalam sesetengah perkara, apa yang dipupuk itu mungkin menjamin kelangsungan dan keselesaan hidup bagi diri dan keluarga.

Walau bagaimanapun, kebebasan kewangan individu sebenarnya lebih menjaminkan kestabilan ekonomi, bukan sahaja untuk diri dan keluarga, malah terhadap negara. Jika seseorang mampu berdikari dari sudut kewangan, mereka tidak perlu takut atau gentar terhadap ancaman mahupun tekanan akibat kehilangan satu daripada sumber pendapatan yang ada, kerana kemampuan berbelanja tidak terjejas.

Rata-rata golongan pekerja di negara ini masih selesa dengan hanya satu sumber pendapatan dan dikatakan bergantung 100 peratus kepada gaji tunggal yang masuk pada setiap bulan. Malangnya, kebanyakan daripada gaji itu terus digunakan untuk membayar hutang dan akhirnya terpaksa hidup dengan “wang plastik” sehingga gaji berikutnya. Kitaran ini berulang-ulang pada setiap bulan bagi ramai golongan pekerja B40 dan M40.

Tanpa mengambil kira golongan kaya yang sudah tidak perlu bekerja, golongan B40 dan M40 sebenarnya perlu belajar mencari sekurang-kurangnya satu pendapatan sampingan atau pendapatan  pasif supaya mampu berdikari tidak kira apa jua situasi.

Wabak COVID-19 menjadi contoh mudah, kebanyakan golongan pekerja dengan gaji tunggal berdepan kesukaran meneruskan hidup apabila majikan mengurangkan pekerja atau menutup operasi. Ada yang mempunyai simpanan cukup untuk meneruskan hidup sementara mendapat pekerjaan lain atau sumber pendapatan baharu, mungkin dengan berniaga kecil-kecilan, menjadi penghantar barang dan e-panggilan (e-hailling).

Namun begitu, tidak kurang juga yang menemui jalan buntu kerana tidak tahu ke mana lagi mahu dituju kerana usia sudah lanjut, kesihatan tidak mengizinkan, tiada kemahiran atau kelayakan, serta rata-rata majikan kini cuba mengurangkan kos operasi dan enggan mengambil pekerja baharu atau menawarkan gaji jauh lebih rendah berbanding dengan dahulu.

Sampai masa untuk setiap rakyat Malaysia tidak lagi mengharapkan gaji tunggal, sebaliknya cuba berniaga, bertani, bertukang, menghasilkan karya seni komersial, melabur, bekerja dalam talian dan apa jua yang mampu membawa pendapatan halal. Selain itu, menggunakan kemudahan Internet untuk mempelajari pelbagai ilmu dan kemahiran khusus untuk memperoleh sumber pendapatan sampingan, seterusnya mendidik anak-anak berdikari dalam aspek kewangan.

Sekiranya mempunyai lebihan simpanan, hal ini boleh digunakan sebagai pelaburan yang membawa pendapatan pasif seperti saham, harta tanah dan emas. Langkah inisiatif ini perlu dilakukan segera walaupun sekadar kecil-kecilan untuk berdepan detik sukar seperti pandemik COVID-19 yang berlaku ini. Janganlah terus terkurung dalam zon selesa kerana COVID-19 membuktikan sebenarnya tiada apa pun yang terjamin untuk masa hadapan.

Ironinya, terdapat banyak syarikat besar sudah pun gulung tikar, ratusan ribu pekerja tidak menjangka jaminan kerja mereka hilang begitu sahaja. Mulakan dari sekarang, cara baharu mencari pendapatan dan simpanan, bukan lagi gaji tunggal tetapi mempelbagaikan sumber carian. Impaknya mungkin mengambil masa, namun sekurang-kurangnya dapat memastikan generasi berikutnya tidak berdepan cabaran serupa hasil cengkaman wabak dan bencana.


Ekonomi Digital yang Menakutkan

Sejak awal merdeka kita mengenali bank secara tradisional sebagai tempat meyimpan dan meminjam wang. Dekad 1980-an bank meluaskan operasi sebagai pusat pelaburan dan menjadi rakan kongsi pengusaha untuk melabur dalam pelbagai sektor ekonomi. Pada masa yang sama,  pengenalan kad kredit membolehkan urusan jual beli dipermudahkan mengikut peraturan yang ditetapkan oleh bank pusat. Revolusi ini merupakan sejarah awal perkhidmatan digital sistem perbankan di seluruh dunia.

Proses pendigitalan yang berlaku seiring dengan teknologi komunikasi menjadi keperluan pada masa kini, namun inovasi ni mempunyai kebaikan dan kesan sampingan. Urusan bank berlaku dengan lebih pantas, tepat dan memudahkan. Pada masa yang sama, teknologi memberikan kesan buruk apabila tenaga manusia semakin diimbangi oleh pendigitalan. Hampir 600 buah cawangan perbankan runcit di Malaysia dijangka tutup dalam tempoh 10 tahun akan datang, demikian menurut kajian terkini oleh Roland Berger. Menurut kajian syarikat perunding terkemuka Eropah bertajuk Branching out – The future of retail banking networks, pengecilan operasi perbankan itu selaras dengan ledakan teknologi kewangan (fintech) yang menyaksikan pelanggan beralih kepada perkhidmatan digital.

Kajian tersebut menjangkakan 18 peratus atau lebih daripada 11 000 buah cawangan bank di Asia Tenggara akan tutup operasi pada 10 tahun akan datang. Thailand, Malaysia, Indonesia dan Filipina mengalami fasa pertumbuhan selama 10 tahun terakhir, namun jumlah cawangan dijangka mulai menurun atau terus mengecil di negara yang sudah menyaksikan trajektori penurunan. Rakan Kongsi Kanan Roland Berger, Philippe Chassat, melaporkan bahawa penutupan cawangan bank di Malaysia juga selaras dengan sasaran jelas kerajaan terhadap perkhidmatan digital.

Sejak beberapa tahun lalu, ekonomi digital tidak asing lagi di negara ini. Sebahagian daripada hasrat Malaysia ialah mengumpul sekurang-kurangnya 15 juta pengguna e-dompet, iaitu hampir separuh daripada populasi menjelang tahun 2025. Kerajaan juga menyokong pelaburan dalam infrastruktur yang diperlukan. Malaysia turut melaksanakan program insentif besar bagi mempercepat penggunaan e-dompet dalam kalangan rakyat.  Pada tahun lalu, kerajaan menerusi Pelan Jana Semula Ekonomi Negara (PENJANA) menyalurkan insentif RM50 kredit e-dompet yang dimanfaatkan kepada 11.36 juta rakyat. Program itu menyaksikan RM567.9 juta dimanfaatkan oleh penerima.

Penyedia e-dompet yang terbabit dalam program berkenaan iaitu Boost, GrabPay dan Touch n Go eWallet juga menyumbang manfaat berbentuk padanan kredit serta pelbagai insentif lain berjumlah RM433.8 juta dalam usaha merancakkan ekonomi Malaysia. Menjelang 10 tahun ke hadapan, keadaan sosioekonomi dan teknologi di kebanyakan rantau bersedia untuk menyaksikan transformasi dalam rangkaian cawangan bank yang berterusan. Bank di seluruh dunia perlu mempercepatkan perjalanan transformasi cawangan, mengoptimumkan kedudukan dan model perniagaan. Keadaan ini mendorong bank menggunakan kerangka kerja transformasi yang tersusun dan holistik bagi memastikan kejayaan dan kelestarian jangka panjang.

Bidang utama yang harus dipertimbang ialah lokasi yang strategik bagi penempatan cawangan untuk memaksimumkan perkhidmatan pelanggan dan penjanaan pendapatan. Selain itu, bank perlu meningkatkan produktiviti cawangan bagi memaksimumkan keuntungan, memperkayakan pengalaman pelanggan bagi meningkatkan tahap perkhidmatan untuk bersaing dengan bank yang lebih inovatif serta mengubah pemikiran, selain menanamkan teknologi baharu dalam organisasi.

Pegawai kanan di Roland Berger, Dr. Luca Turba, berkata dengan kepantasan dan kemudahan perkhidmatan digital yang kini ditawarkan kepada pelanggan perbankan, bank perlu mengembangkan cawangan dari pusat aktiviti transaksi kepada penyediaan perkhidmatan lebih dekat dengan pelanggan. Katanya, di pasaran perbankan runcit lebih matang seperti Thailand, Malaysia dan Singapura, perkhidmatan juruwang rutin seperti memeriksa tunai, mendepositkan wang dan proses pengeluaran wang semakin banyak digunakan oleh subsegmen pelanggan berusia yang kurang pendedahan terhadap teknologi.

Berdasarkan trend semasa, cawangan bank besar yang mempunyai ramai juruwang yang khusus untuk melaksanakan transaksi mudah akan tinggal menjadi kenangan. Oleh itu, peranan cawangan bank perlulah terus berkembang pada dekad yang akan datang ke arah menguruskan set aktiviti yang lebih efisien.

Cawangan bank terus memainkan peranan penting walaupun dalam keadaan berbeza. Cawangan bank masa depan di Asia Tenggara mungkin beralih daripada menawarkan transaksi mudah kepada perkhidmatan tambah nilai yang lebih tinggi seperti bancassurance dan produk pelaburan,“ katanya.

Sejak COVID-19 melanda dunia pada Disember 2019, aktiviti jualan dalam talian meningkat secara mendadak. Aktiviti jual beli dalam talian mencatatkan peningkatan sebanyak 28.9 peratus April 2020 ketika negara menguatkuasakan Perintah Kawalan pergerakan (PKP) yang bermula sejak Mac 2020. Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi, berkata peningkatan itu dicatatkan ketika sektor perniagaan lain termasuk francais mengalami kesan besar.

Jualan barangan dalam talian menjadikan ekonomi pasaran secara tradisional semakin tercabar. Khidmat kaunter perbankan juga semakin menyusut, secara tidak langsung memberikan gambaran awal pendigitalan ekonomi akan mengambil alih sepenuhnya sistem perbankan tradisional.

Lebih malang kesan persaingan dagangan di antara Amerika Syarikat dan China tidak menampakkan tanda pemulihan walaupun teraju di White House berganti daripada Donald Trump kepada Joe Biden. Sejarah ekonomi membuktikan dasar Republikan dan Demokrat tidak jauh berbeza untuk mengutamakan kepentingan Kapitalis dalam konteks pelaburan sejagat.

Dasar kapitalis adalah untuk mengoptimumkan pelaburan dan keuntungan. Situasi ini memberikan kesan kepada bank yang berskala kecil dan bank asing bertaraf dunia. Beberapa bulan lalu, sebuah bank asing mengumumkan penutupan operasi di Malaysia. Bank tempatan pula dalam proses bergabung sesama sendiri untuk meneruskan hayat operasi mereka ketika keadaan ekonomi tidak menentu.

Hari ini kita bukan sahaja berdepan COVID-19 yang kian ganas, juga ekonomi digital yang mengurangkan tenaga pekerja pada masa akan datang. Teknologi komunikasi dan perdagangan sedang melangkah ke era yang amat menakutkan!


Teguhkan Bahasa untuk Kewibawaan Jati Diri Bangsa

Untuk mendapatkan maklumat terkini, ikuti kami melalui Telegram

SEREMBAN −Peneguhan sikap dalam kalangan masyarakat terhadap penggunaan bahasa hendaklah diberi tumpuan dalam pengisian program sambutan DBK 2021-2030. Pemupukan sikap tersebut tidak harus dipandang ringan kerana dibimbangi bahawa bahasa yang kurang diungkapkan dalam apa-apa jua suasana akan menghilangkan kewibawaan jati diri bangsa dan bahasa Melayu yang disanjung selama ini akan hilang akarnya.

Menurut YAB Dato’ Seri Haji Aminuddin Harun lagi, beliau menyokong penuh usaha untuk memartabatkan bahasa ini dan turut menyeru semua masyarakat agar menggunakan bahasa kebangsaan kerana bahasa tersebut yang menyatukan semua bangsa di Malaysia.

Program DBK ini perlulah diadakan secara berterusan kerana usaha menanam rasa megah terhadap bahasa kebangsaan bukanlah sifatnya bermusim. Sesungguhnya, peranan dan hak kepentingan bahasa kebangsaan serta sumbangannya dalam mewujudkan masyarakat yang berbudaya tinggi dan memiliki minda kelas pertama amatlah penting.

Demikianlah antara pesanan dan amanat yang disampaikan oleh YAB Dato’ Seri Haji Aminuddin Harun, Menteri Besar Negeri Sembilan, yang merasmikan pelancaran majlis tersebut. Yang turut mengiringi beliau ialah YB Dato’ Dr. Razali Ab Malik, Setiausaha Kerajaan Negeri Sembilan, merangkap Pengerusi PPANS; Ahli Mesyuarat Kerajaan Negeri Sembilan (Exco); Tuan Haji Johari Hasan, Timbalan Ketua Pengarah (Dasar) DBP; Puan Hajah Jamilah Haji Katis, Pengarah PPANS; dan Tuan Haji Hassan Alias, Pengarah DBP Wilayah Tengah.

Program DBK dilaksanakan untuk melahirkan bangsa Malaysia dan rakyat Negeri Sembilan yang mengamalkan bahasa Melayu sebagai bahasa kebangsaan, seterusnya memupuk masyarakat yang mempunyai minda kelas pertama dan meningkatkan kesedaran serta kecintaan masyarakat terhadap bahasa kebangsaan.

Antara pengisian program yang mewarnai majlis itu termasuklah Majlis Pelancaran Buku Sajak-sajak Pilihan Dharmawijaya, nukilan Allahyarham Kamaruzzaman Abdul Kadir (Dharmawijaya) yang turut dihadiri oleh anak Allahyarham, iaitu Encik Asrul Effendi Kamaruzzaman, Penolong Kurator, Lembaga Muzium Negeri Sembilan.

Selain itu, berlangsung juga Majlis Penyerahan Pinjaman Buku Berkelompok kepada empat institusi penjara di bawah Jabatan Penjara Negeri Sembilan, iaitu Penjara Seremban, Penjara Mantin, Penjara Gemas, dan Penjara Jelebu.

Pelbagai program DBK telah berlangsung dari bulan Mei hingga bulan November 2021. Antaranya termasuklah Bengkel Penulisan dan Pendeklamasi Sajak, Pertandingan Penulisan dan Mendeklamasi Sajak, Forum Semarak Bahasa: Uniknya Dialek Negeri Sembilan, Program Sembang Bahasa “Betulkan yang Biasa, Biasakan yang Betul“ bersama-sama Sasterawan Negeri Sembilan (Puan Hajah Mahaya Mohd Yassin), Bengkel Pengkaedahan Jawi dan Pertandingan Bercerita Kanak-kanak. Kesemua aktiviti ini telah mendapat penyertaan dan penglibatan yang sangat membanggakan daripada semua pihak.

Majlis Pelancaran Program Dekad Bahasa Kebangsaan (DBK) Peringkat Negeri Sembilan 2021 telah berlangsung dengan jayanya hasil kerjasama Perbadanan Perpustakaan Awam Negeri Sembilan (PPANS) dengan beberapa jabatan dan agensi, iaitu DBP Wilayah Tengah, PUSPANITA Cawangan Negeri Sembilan, dan Universiti Putra Malaysia (UPM). Majlis pelancaran tersebut diadakan di Perpustakaan Negeri, Seremban 2 pada pukul 10.30 pagi tadi.


Pertanian Bandar Manfaat Besar Buat Masyarakat

Situasi ekonomi Malaysia pada tahun 2021 masih belum stabil ekoran wabak COVID-19 yang semakin meningkat saban hari. Kerajaan terpaksa mengumumkan tiga kali pelaksanaan Perintah Kawalan Pergerakan (PKP) dalam usaha membendung wabak ini daripada terus menular.

Walau bagaimanapun, pelaksanaan PKP 3.0 ini diberikan sedikit kelonggaran kepada sektor ekonomi untuk bernafas berbanding dengan pelaksanaan PKP 1.0 yang diadakan pada Mac tahun lepas. Dalam situasi pandemik ini, pelbagai sektor terpaksa menanggung kerugian, tetapi berlainan pula dengan sektor pertanian.

Sektor pertanian menyumbang sebanyak 7.1 peratus Keluaran Dalam Negara Kasar (KDNK) Malaysia pada tahun lepas dan sektor ini dianjurkan berkembang pada kadar 4.7 peratus pada tahun ini. Pertanian bandar merupakan antara bidang yang mempunyai manfaat yang besar untuk diterokai oleh masyarakat Malaysia.

Secara umumnya, pertanian bandar merupakan satu aktiviti yang mampu menghasilkan bahan makanan, pemprosesan makanan, dan pemasaran produk makanan dalam kawasan bandar mahupun pinggir bandar. Pertubuhan Makanan dan Pertanian (FAO) mentakrifkan pertanian bandar sebagai aktiviti pertanian secara menanam, menaikkan, memproses dan mengedarkan produk pertanian tanpa mengira saiz tanah dan jumlah sumber manusia di bandar dan pekan.

Selain itu, Jabatan Pertanian Malaysia pula mentakrifkan pertanian bandar sebagai program yang membantu isi rumah bandar meringankan kos sara hidup melalui pengeluaran sendiri sebahagian daripada bahan makanan. Menurut Mantan Timbalan Ketua Pengarah (Pembangunan Industri dan Pengembangan), Jabatan Pertanian Malaysia, Dato’ Mohd Anim Hosnan konsep pertanian bandar sebenarnya telah lama wujud dalam sejarah tamadun manusia seperti yang dilakukan oleh kaum Machu Picchu di Peru pada tahun 1450 dan di Taman Babylon yang mana penanaman dilakukan dalam bangunan di kawasan bandar dan kawasan yang agak tinggi.

Di Malaysia, Program Pertanian Bandar (PPB) diperkenalkan secara rasminya pada tahun 2014 setelah pembentukan bahagian pertanian bandar di bawah Jabatan Pertanian Malaysia pada tahun 2010. Pertanian bandar selalunya dilakukan di kawasan terhad seperti kawasan terbiar, sudut atau ruang kosong termasuk atas bumbung di rumah atau bangunan yang boleh menggunakan beberapa  kaedah  seperti aeroponik, fertigasi, teknik filem nutrien (NFT) dan nutripot.

Jumlah penduduk yang meningkat saban tahun menyebabkan proses urbanisasi juga bergerak seiring dengannya. Kepesatan ini mengakibatkan masyarakat di bandar sukar mendapatkan bekalan bahan makanan yang mencukupi dan berkualiti. Maka demikian, pertanian bandar merupakan langkah terbaik untuk mengatasi masalah ini bukan sahaja bagi memenuhi keperluan sendiri tetapi juga masyarakat sekitar. Menurut kajian daripada Dekan Fakulti Perhutanan dan Alam Sekitar, Universiti Putra Malaysia, Profesor Datuk Dr. Mad Nasir Shamsudin merupakan Ahli Tetap Majlis Penasihat Pertanian Negara (MPPN) sesi 2020/2021, didapati bahawa 15 buah negara menunjukkan bahawa aktiviti pertanian bandar berkaitan dengan jaminan makanan, kepelbagaian diet dan diet bernutrisi yang mencukupi. Masyarakat yang menjalankan pertanian bandar secara kecil-kecilan di kediaman masing-masing bukan sahaja tidak mengharapkan kepada pertanian luar bandar semata-mata, tetapi juga mampu mendapatkan bahan makanan yang segar, berkualiti dan bebas bahan kimia dalam menu harian masing-masing.

Malaysia boleh mencontohi negara yang menyokong usaha pelaksanaan pertanian bandar di negara masing-masing. Seperti di negara jiran, Singapura contohnya menukar tanah kosong mereka menjadi ruang pertanian bandar dalam usaha mengurangkan kebergantungannya terhadap makanan import.

Usaha untuk merancakkan lagi sektor pertanian termasuklah pertanian bandar dapat dilihat melalui peruntukan sebanyak RM4.79 bilion (pembangunan) dan RM3.278 bilion (pengurusan) dalam Belanjawan 2021. Bahkan antara inisiatif utamanya ialah melibatkan perluasan Program Kebun Komuniti kepada komuniti separa bandar dan luar bandar dengan peruntukan sejumlah RM30 juta.

Antara contoh Program Kebun Komuniti yang berjaya di Malaysia termasuklah di Perumahan Awam (PA) Seri Perlis 2, Kampung Datuk Keramat dan Program Kebun Komuniti Lapan Timur Seksyen 8, Shah Alam. Program Kebun Komuniti yang diadakan ini bukan sahaja menambahkan pendapatan masyarakat tetapi juga memupuk perpaduan di kalangan masyarakat setempat. Malaysia sebagai sebuah negara yang berbilang kaum memerlukan program seperti ini untuk terus menyatupadukan hubungan antara kaum selain memupuk semangat kejiranan yang semakin luntur dalam kalangan masyarakat bandar Malaysia. Pertanian bandar yang diusahakan secara bersama dengan ahli keluarga masing-masing di sekitar rumah juga mampu merapatkan hubungan antara ahli keluarga.

Bandar dikenali dengan kawasan yang sesak dengan kepesatan pembangunan dan kekurangan kawasan hijau. Pertanian bandar sedikit sebanyak mampu menjadi medium penting bagi mengekalkan kelestarian kawasan bandar dengan meningkatkan jumlah kawasan hijau. Aktiviti ini bukan sahaja mencantikan suasana pemandangan, malah menambahkan kawasan teduhan dan mengawal suhu pada persekitaran kawasan bandar. Tumbuhan hijau mampu menyerap gas karbon dioksida dari udara yang akhirnya mengurangkan kesan gas rumah hijau. Aktiviti bercucuk tanam juga memberikan peluang kepada masyarakat bandar untuk mendekatkan diri dengan alam semula jadi. Kehijauan tumbuhan yang ditanam mampu menjadi landskap yang menarik dan menjadi sebahagian daripada terapi minda masyarakat bandar yang hidupnya sibuk sepanjang hari. Bahkan, melihat pemandangan hijau juga baik untuk kesihatan mata manusia.

Manfaat paling besar melibatkan diri dalam pertanian bandar sudah tentulah dalam aspek mengurangkan kos sara hidup melalui pengeluaran sendiri selain mampu menjana pendapatan tambahan. Menurut kajian Persatuan Pengguna Pulau Pinang (CAP), sebuah keluarga membelanjakan RM350 secara puratanya sebulan untuk membeli sayur-sayuran, manakala kajian yang lain pula menyatakan 50 peratus hingga 70 peratus daripada pendapatan mereka untuk mendapatkan makanan sehingga menyebabkan ada antara mereka berhadapan dengan situasi miskin bandar. Masyarakat bandar juga mampu mengurangkan kos perbelanjaan dapur apabila boleh memetik hasil sayuran mereka sendiri untuk dimasak.

Dalam suasana ekonomi yang terhimpit dek wabak COVID-19, segala aktiviti yang mampu mengurangkan kos sara hidup perlu dibuat. Pertanian bandar melalui konsep kebun dapur dan sebagainya boleh dilakukan. Bagi mereka yang memiliki tanah, bolehlah mengusahakan kebun sendiri secara kecil-kecilan bukan sahaja mampu mengurangkan kos sara hidup, tetapi juga mampu menjana pendapatan. Menurut pakar pertanian bandar, Izham Alias dalam tulisan Laupa Junus yang bertajuk “Pertanian Bandar dan Matlamat Serampang Dua Mata” menyatakan di Amerika Syarikat ada pekebun yang hanya menumpang tanah di halaman jirannya masih mampu menjana pendapatan mencecah ratusan ribu ringgit setahun.

Secara tuntasnya, pertanian bandar merupakan antara sektor yang perlu diceburi oleh masyarakat kerana mempunyai faedah yang begitu besar. Jika seseorang individu dibuang kerja semasa pandemik ini, rebutlah peluang untuk bercucuk tanam. Sememangnya pertanian bandar banyak cabarannya kerana kebanyakan tempat di kawasan bandar berstruktur bangunan tinggi yang mengganggu pencahayaan bagi aktiviti penanaman. Oleh itu, pada peringkat permulaan, seseorang individu boleh menyertai program Kebun Komuniti anjuran kerajaan di kawasan tempat tinggal masing-masing. Tiada tanah atau tanah yang terhad bukanlah menjadi penghalang kepada pertanian bandar kera teknologi dalam bidang pertanian yang canggih pada masa ini mampu menjadi penyelesaian kepada masalah tersebut.


Berubah Mengikut Dunia Semasa

Untuk mendapatkan maklumat terkini, ikuti kami melalui Telegram

Perkembangan teknologi moden dilihat semakin pesat sejak manusia mampu bergerak pantas menggunakan kenderaan di darat, laut dan udara, seterusnya dipacu pembangunan Internet untuk perkongsian ilmu dan maklumat dengan “kepantasan cahaya”. Hal ini membawa kepada banyak perubahan dalam pelbagai industri komersial yang kini sepatutnya sudah memahami rentak kelangsungan hayat mereka terikat mati dengan kemampuan untuk mengikut permintaan ke arah  teknologi terkini.

Antara gambaran yang dilihat ialah kewujudan teknologi kamera digital yang mula dijual secara komersial pada tahun 1989, tetapi dengan pantas membenam industri kamera filem yang telah digunakan di seluruh dunia sejak tahun 1885. Walaupun kemuncak jualan kamera filem dicatatkan pada tahun 1997, tetapi pantas dipotong hasil perubahan pilihan ke arah kamera digital dalam pelbagai industri khususnya media cetak dan pelbagai sektor fotografi, seterusnya mengambil alih pasaran pengguna awam apabila harganya semakin murah.

Walaupun kamera digital mula dibangunkan sejak tahun 1959, teknologi ini hanya mendapat tempat susulan pembangunan teknologi lensa dan sensor kamera, bateri serta kad penyimpan data. Teknologi digital menjadi pilihan antara lain kerana lebih mudah digunakan, tidak mengambil masa lama untuk memproses gambar, kemampuan menyimpan banyak gambar, resolusi tinggi dan boleh dihantar ke mana sahaja dengan pantas secara dalam talian.

Hal ini menyebabkan beberapa jenama besar pengeluar kamera filem terpaksa gulung tikar kerana gagal mengikut kehendak pelanggan ke arah perubahan semasa sementara beberapa jenama lain berjaya mengekalkan pegangan malah mendahului pasaran kerana mengambil langkah awal memenuhi permintaan pengguna untuk teknologi terkini. Walau bagaimanapun, pembangunan pesat teknologi kamera dalam telefon bimbit dikhuatiri mengancam kelangsungan hayat kamera digital dengan trend jualan semakin menurun sejak awal tahun 2012. Telefon pintar juga dikaitkan dengan kejatuhan mendadak beberapa industri lain seperti media cetak, komputer dan  jam tangan.

Industri media cetak seperti akhbar harian, buku dan majalah kini berdepan cabaran serupa dengan rata-rata pengguna semakin beralih kepada bahan bacaan digital melalui telefon pintar atau komputer. Sejarah bahan cetak sentiasa berubah sejak manusia mula belajar menulis di atas batu, kemudian pada kulit haiwan, logam dan akhirnya secara komersial di atas kertas. Perubahan turut berlaku dalam peralatan menulis, daripada arang, pensel, pen, mesin taip dan komputer.

Namun begitu, semua perubahan itu didorong faktor permintaan ramai dengan pilihan industri didorong jualan tertinggi di pasaran. Melihatkan sebilangan syarikat media besar di Barat sudah gulung tikar, sukar dijangkakan berapa lama media tempatan mampu bertahan atau mungkin akan berubah ke arah bentuk baharu mengikut trend semasa. Cabaran sama dijangkakan untuk beberapa industri utama lain dalam tempoh hanya beberapa tahun lagi, termasuklah sektor telekomunikasi, petroleum, penjana tenaga elektrik, automotif dan pembinaan.

Pelanggan sektor telekomunikasi kini lebih gemar menggunakan aplikasi mesej percuma, seperti WhatsApp dan Telegram, malah panggilan telefon percuma melalui aplikasi pintar asalkan mempunyai talian Internet. Melalui inisiatif penyediaan Internet percuma di tempat awam, mungkin tiada lagi keperluan melanggan perkhidmatan syarikat telekomunikasi kelak.

Industri petroleum pula semakin tenggelam dengan pelbagai jenis teknologi tenaga hijau yang berkembang pesat. Teknologi seperti solar, angin, ombak, geoterma dan bermacam pilihan baharu dijangka menjadi pilihan bagi bekalan tenaga untuk bangunan serta kebanyakan kenderaan, seperti kereta dan kereta api. Situasi ini juga memberikan impak besar kepada pasaran automotif dengan kebanyakan negara di Barat kini mempromosikan kenderaan elektrik atau hibrid sebagai pilihan utama dan telah menetapkan tempoh menghentikan jualan kereta menggunakan petrol.

Teknologi tenaga hijau yang semakin murah dan mampu milik menarik ramai pengguna malah dijangka akan memberi kesan besar kepada sektor penjana tenaga elektrik, apatah lagi perkembangan teknologi blok binaan yang membolehkan rumah dibina dengan pantas dengan integrasi mudah teknologi hijau khususnya panel solar.

Penggiat utama sektor komersial ini perlu bersedia berdepan dengan sebarang perubahan besar. Demi kelangsungan secara komersial, setiap industri perlu bersedia berubah mengikut peredaran masa bagi menjamin kelangsungan perniagaan, pendapatan dan jaminan kerja.

Persoalannya, kini bukan lagi “jika”, tetapi “bila” perubahan itu akan berlaku.